POLIS HILANG JARI KAKI, DILANGGAR PENUNGGANG MEMBAWA DADAH

KUALA LUMPUR: Seorang anggota polis kehilangan dua jari kaki kirinya selepas dilanggar seorang penunggang yang panik dalam cubaan melarikan diri semasa berhadapan dengan pemeriksaan mengejut di lorong motosikal, di Lebuhraya Persekutuan menghala Shah Alam, semalam.

Timbalan Ketua Polis Daerah Petaling Jaya, Superintenden Ku Mashariman Ku Mahmood berkata, dalam kejadian kira kira 1.20 tengah hari itu, suspek yang disyaki membawa dadah telah melanggar seorang anggota polis yang sedang menjalankan tugas bersama pasukan ronda cegah jenayah dari Ibu Pejabat Polis Daerah (IPD) Petaling Jaya.

Tambahnya, suspek berusia 49 tahun ditahan selepas polis menjumpai dadah disyaki heroin seberat 11.89 gram serta sebotol cecair dipercayai air ketum.

“Hasil ujian saringan air kencing suspek didapat negatif dadah serta tidak mempunyai sebarang rekod jenayah lampau manakala permohonan reman suspek akan dibuat pada esok,” katanya.

Bagaimanapun, anggota polis yang berusia 34 tahun berpangkat Koperal itu telah menerima rawatan di sebuah hospital di Shah Alam.

Ku Mashariman berkata kes disiasat mengikut Seksyen 39A(2) Akta Dadah Berbahaya 1952, Seksyen 30(3) Akta Racun 1952, Seksyen 307 Kanun Keseksaan kerana cubaan membunuh dan Seksyen 186 Kanun Keseksaan akibat menghalang tugas penjawat awam.–AlHijrah Online


MIROS LANCAR PROGRAM JELAJAH SUBSIDI MyCRS DEMI KESELAMATAN KANAK-KANAK

KAJANG: Susulan kes kemalangan maut yang melibatkan kanak-kanak tercampak keluar daripada kenderaan yang semakin membimbangkan, MIROS akan menjalankan Program Jelajah Subsidi MyCRS di Semenanjung Malaysia bagi membantu golongan B40 yang berkelayakan untuk mendaftar dan mendapatkan kelulusan permohonan subsidi dengan segera.

Ia bersempena dengan fasa akhir pelaksanaan Program Subsidi Pembelian Kerusi Keselamatan Kanak-Kanak Keluarga Malaysia (MyCRS) dalam usaha meningkatkan kesedaran ibu bapa berhubung penggunaan kerusi keselamatan kanak-kanak bagi melindungi serta mengurangkan risiko kecederaan dan kematian sekiranya berlaku kemalangan.

Program ini akan bermula pada akhir bulan Julai 2022 dan akan dilaksanakan di lokasi-lokasi yang terpilih seperti berikut:

Selain itu, pengedar atau peruncit juga akan memberikan baucar diskaun tambahan kepada penerima subsidi sebagai langkah promosi tambahan untuk menurunkan lagi harga kerusi keselamatan kanak-kanak agar ia mampu dimiliki oleh golongan B40.

Pemeriksaan Kerusi Keselamatan Kanak-KanakPemeriksaan kerusi keselamatan kanak-kanak secara percuma juga akan diadakan di lokasi terpilih iaitu di Apple Baby House, Alor Setar, Kico Baby Centre, Kubang Kerian dan Mother’s First Choice, Kemaman. Ibu bapa yang telah memiliki kerusi keselamatan kanak-kanak digalakkan untuk menyertai program ini untuk belajar dengan lebih lanjut tatacara pemasangan kerusi keselamatan yang betul. Bantuan dan nasihat berkaitan pemilihan kerusi keselamatan yang sesuai dengan usia dan ketinggian anak-anak turut akan diberikan.

Program Jelajah Subsidi MyCRS ini turut ditaja oleh Koopers Distribution Sdn Bhd, Crolla Baby dan Quinton Baby (M) Sdn Bhd sebagai Penaja Platinum, serta SNS Products Sdn Bhd dan Little One Group sebagai Penaja Emas. AYUH! Datang beramai-ramai untuk dapatkan subsidi pembelian kerusi keselamatan kanak-kanak sebanyak 50% atau sehingga RM150! — AlHijrah Online


PASAR KERAMAT TERBAKAR

KUALA LUMPUR: Deretan gerai di Pasar Awam Dato Keramat, Kuala Lumpur dilaporkan terbakar petang ini.

Kebakaran besar menyebabkan kepulan asap hitam berkepul-kepul ke udara.

Menurut laporan awal Pusat Gerakan Operasi Kuala Lumpur (PGOKL) Jabatan Bomba dan Penyelamat Malaysia (JBPM), panggilan kecemasan diterima pada jam 5.26 petang tadi.

Lima buah jentera Fire Rescue Tender (FRT), empat buah Unit Bantuan Perkhidmatan Kecemasan (EMRS), dua buah water tanker, sebuah jentera Aerial Ladder Platform (ALP) dan 3 buah Unit ‘Rapid Intervention Motorcycle’RIM digerakkan dengan kekuatan 58 orang anggota.

Menurut Komander Operasi Kanan, Penolong Kanan Penguasa Bomba (PKPgB) Mohd Suhaimi Mohd Razali, setibanya jentera dilokasi kejadian, didapati berlaku kebakaran melibatkan deretan gerai.

— AlHijrah Online


DAKWAAN ROGOL: PENCERAMAH BEBAS DIREMAN

SHAH ALAM: Seorang penceramah bebas ditahan reman lima hari, bermula hari ini bagi membantu siasatan berhubung kes merogol seorang wanita di sebuah rumah di Seksyen 7 Shah Alam, pada tahun lalu.

Perintah reman dikenakan sehingga selasa depan, yang dikeluarkan Timbalan Pendaftar Mahkamah Shah Alam, Mohd Zamir Suhaime.

Terdahulu suspek berusia 25 tahun itu dibawa ke Kompleks Mahkamah Shah Alam kira-kira jam 9 pagi tadi.

Dia ditahan pada jam 11 malam tadi selepas hadir memberikan keterangan di IPD Shah Alam.

Ketua Polis Daerah Shah Alam, Asisten Komisioner Baharudin Mat Taib berkata, tangkapan dilakukan selepas pihaknya menerima laporan daripada mangsa yang berusia 23 tahun pada jam 7.18 malam kelmarin.

Baharuddin dalam satu kenyataan berkata siasatan awal mendapati mangsa keluar dengan lelaki itu yang dikenalinya menerusi laman sosial pada 11 September tahun lalu.

“Tujuan pertemuan itu untuk berbincang berkenaan masalah kemurungan yang dihadapi mangsa dengan kaedah perubatan Islam.

“Suspek kemudian membawa mangsa makan di kedai makan sebelum balik ke rumahnya dengan alasan untuk memberikan penerangan mengenai penyakit kemurungan,” katanya.

Mangsa yang berusia 23 tahun itu yang didakwa diperkosa telah diberikan amaran untuk merahsiakan kejadian itu sebelum dihantar pulang keesokan harinya menggunakan kenderaan ‘E-Hailing’ ke rumahnya di Subang Jaya.

Tambahannya, mangsa telah mengalami tekanan perasaan yang teruk, sehingga perlu diberikan rawatan psikiatri di Hospital Kajang pada 23 September, tahun lalu.

Kes ini disiasat mengikut Seksyen 376 Kanun Keseksaan.—AlHijrah Online


VIDEO MURTADKAN WANITA ISLAM: SERAH KEPADA PIHAK BERKUASA UNTUK TINDAKAN

KUALA LUMPUR: Jabatan Kemajuan Islam Malaysia (JAKIM) menyeru kepada orang ramai untuk menyerahkan kepada pihak berkuasa isu video yang memaparkan pengakuan seorang lelaki India memurtadkan seorang wanita Islam.

Ketua Pengarah JAKIM Datuk Abdul Aziz Jusoh berkata isu itu kini dalam perhatian dan tindakan pihak Polis Diraja Malaysia (PDRM) setelah menerima aduan dari pelbagai pihak.

“Tindakan undang-undang juga boleh diambil di bawah Enakmen Kawalan dan Sekatan Pengembangan Agama Bukan Islam yang sedang berkuat kuasa di beberapa buah negeri terhadap mana-mana orang, termasuk orang bukan Islam, yang menghasut, memujuk, mempengaruhi atau memaksa orang Islam supaya meninggalkan agama Islam atau tidak suka kepada agama Islam.

“Selain itu, mana-mana orang Islam yang cuba untuk keluar dari agama Islam juga boleh diambil tindakan undang-undang di bawah Enakmen Kesalahan Jenayah Syariah yang sedang berkuat kuasa di beberapa buah negeri,” katanya hari ini.

Dalam pada itu katanya JAKIM menyeru seluruh umat Islam agar dapat mempertingkatkan kefahaman dan penghayatan Islam secara menyeluruh melalui pegangan akidah, syariah dan akhlak seperti yang dibawa oleh Nabi Muhammad SAW.

Sebelum ini tular satu video di media sosial memaparkan seorang lelaki bukan Islam mendakwa telah memurtadkan wanita Islam.

Video tersebut menimbulkan rasa kurang senang ramai pihak dan menyeru tindakan diambil pihak berwajib. — AlHijrah Online


SITI NURAMIRA BUKAN PEMEGANG KAD OKU – JKM

KUALA LUMPUR: Jabatan Kebajikan Masyarakat (JKM) menafikan Siti Nuramira Abdullah yang didakwa menyebabkan suasana tidak harmoni dalam kalangan penganut agama Islam, adalah pemegang kad Orang Kurang Upaya (OKU).

JKM dalam kenyataan hari ini memaklumkan berdasarkan semakan rekod Sistem Maklumat Orang Kurang Upaya (SMOKU) mendapati Siti Nuramira bukan pemegang kad OKU.

“Pihak media diminta untuk mendapatkan pengesahan daripada JKM terlebih dahulu bagi memastikan perkara yang dilaporkan adalah sahih,” menurut JKM susulan tular infografik di laman media sosial berkenaan perkara itu.

JKM juga berharap laporan berkenaan diperbetulkan segera oleh pihak berkaitan bagi mengelakkan salah faham dalam kalangan masyarakat terutamanya bagi menjaga sensitiviti golongan OKU.

Pada 13 Julai lepas, Siti Nuramira, 26, mengaku tidak bersalah di Mahkamah Sesyen di sini atas kesalahan yang didakwa dilakukan di Restoran Crack House Comedy Club, Taman Tun Dr Ismail, di sini pada 6 petang, 4 Jun lepas. – AlHijrah Online


JAKIM SASAR E-MUALLAF DIGUNA PAKAI DI SELURUH NEGARA HUJUNG TAHUN INI

PUTRAJAYA: Jabatan Kemajuan Islam Malaysia (JAKIM) menyasarkan e-Muallaf, sistem pangkalan data mengenai saudara baru, akan diguna pakai di seluruh negara hujung tahun ini.

Ketua Pengarah JAKIM Datuk Hakimah Mohd Yusoff berkata setakat ini terdapat seramai 58,670 mualaf yang telah berdaftar dalam sistem itu, dan hanya Perlis, Kedah, Perak, Negeri Sembilan, Kelantan, Terengganu serta Kuala Lumpur yang mengguna pakai sistem tersebut pada masa ini.

“Kita akan berunding dengan pihak negeri sebab sekarang ni sudah menjadi satu keperluan juga untuk kita ada satu pangkalan data untuk membantu mualaf-mualaf ini.

“Sesetengah (negeri lain) itu mungkin sudah ada kaedah pendaftaran sistem dan sebagainya, (namun) kena ada perbincangan lanjut,” katanya kepada media selepas merasmikan Simposium Guru-guru Mualaf Peringkat Kebangsaan 2022, di sini hari ini.

Hakimah berkata sistem e-Muallaf bukan sahaja bertujuan untuk memudahkan penukaran status agama dan nama tetapi juga melibatkan kebajikan mualaf dan memudahkan pengesanan jenazah.

“Kita selalu dengar perebutan jenazah antara keluarga dengan Jabatan Agama Islam Negeri (JAIN). Ia berlaku kerana rekod tidak jelas manakala pendaftaran nama dan sebagainya tidak mengikut proses undang-undang.

“Dengan adanya sistem ini, insya-Allah ia akan mengurangkan isu sedemikian. (Kita) bimbang jika berlarutan akan mengganggu keharmonian dalam negara antara kaum,” katanya.

Sistem e-Muallaf 1.0 dibangunkan pada 2013 bagi mewujudkan satu pangkalan data terpusat maklumat saudara muslim di seluruh Malaysia.

Sistem itu telah ditingkatkan kepada e-Muallaf 2.0 dengan tambahan fungsi cetakan kad mualaf secara terus melalui sistem. Kad mualaf itu juga dilengkapi dengan kod QR bagi memudahkan semakan.

Sementara itu, Timbalan Menteri di Jabatan Perdana Menteri (Hal Ehwal Agama) Datuk Ahmad Marzuk Shaary dalam ucapannya pada simposium itu yang dibacakan Hakimah berkata kini terdapat lebih 315 orang guru kelas fardu ain saudara baru.

Menurut Ahmad Marzuk, guru yang terdiri daripada kaum Cina, India, Sikh, Orang Asli, Dusun dan Iban itu telah lama memeluk Islam dan mempunyai kefahaman Islam yang mendalam malah mempunyai sijil dalam bidang pengajian Islam. – AlHijrah Online


Mokhtar tarik diri siasat kes Raymond, Amri

PUTRAJAYA – Datuk Mokhtar Mohd Noor telah menarik diri secara sukarela daripada Pasukan Petugas Khas bagi menyiasat kes kehilangan Pastor Raymond Koh dan aktivis Amri Che Mat.

Kementerian Dalam Negeri dalam satu kenyataan berkata, keputusan
dibuat atas rasa tanggungjawab beliau untuk memelihara integriti dan
ketelusan pasukan ekoran tindakan pihak tertentu mempersoalkan
kesesuaian keanggotaannya.

“Beberapa pertubuhan bukan kerajaan (NGO) telah mempersoalkan pelantikan beliau sebelum ini kerana dipercayai terlibat secara langsung dalam kedua-dua kes kehilangan Raymond dan Amri.

“Dakwaan ini adalah tidak benar sama sekali kerana beliau bukan
merupakan saksi atau pegawai yang menyiasat kedua-dua kes ini,” katanya
di sini hari ini.

Katanya, pelantikan Mokhtar dibuat berdasarkan profesionalisme dan kepakaran beliau sebagai bekas Ketua Bahagian Perundangan Polis Diraja Malaysia (PDRM).

“Beliau yang mempunyai pengetahuan luas berkaitan isu perundangan PDRM boleh membantu pasukan menjalankan fungsinya.

“Kementerian Dalam Negeri mengucapkan ribuan terima kasih kepada Mokhtar di atas komitmen beliau untuk membantu mencari keadilan kepada keluarga mangsa.

“Ia juga selain kesanggupan beliau untuk mengambil kira pandangan awam mengenai keahlian beliau dalam pasukan agar tidak menjejaskan  kredibiliti siasatan dan hasil laporan yang akan dikemukakan nanti,”  ujarnya.

Dalam pada itu, pelantikan ahli baharu sebagai pengganti kepada Mokhtar akan dibuat dalam masa terdekat.

Pasukan petugas khas itu dipengerusikan oleh Bekas Hakim Mahkamah Tinggi, Datuk Abd. Rahim Uda.

Ahli lain dalam pasukan itu ialah Pengarah Jabatan Integriti dan Pematuhan Standard (JIPS) PDRM, Datuk Zamri Yahya dan Pengarah Bahagian Operasi Suruhanjaya Integriti Agensi Penguatkuasaan (EAIC), Datuk Muhammad  Bukhari Ab. Hamid.

Dua lagi ahli ialah, Pegawai Undang-Undang Bahagian Pendakwaan, Jabatan Peguam Negara, Mohd. Sophian Zakaria dan Setiausaha Bahagian Suruhanjaya Pasukan Polis (SSP) Kementerian Dalam Negeri, Mohd. Russaini Idrus.

Pasukan juga akan menyiasat semula laporan yang telah dikeluarkan oleh Suruhanjaya Hak Asasi Manusia (Suhakam).

Tempoh selama enam bulan diberikan untuk melakukan siasatan dengan kes Amri akan didahulukan kerana kes melibatkan kehilangan Raymond masih dalam  proses perbicaraan di mahkamah. – SINAR HARIAN


MySSA simbol pembaharuan gerakan intelektual Islam

Gerakan golongan cendekiawan profesional bukan benda baharu. Ratusan
persatuan atau pertubuhan jenis ini wujud sekian lama. Sama ada mewakili
kepentingan profesional, atau ditubuhkan bagi memastikan suara mereka didengar
dalam masyarakat.

Gerakan profesional dalam bentuk pertubuhan sangat berfungsi dan
memberi impak. Suara persatuan peguam paling prominan kerana suara profesional
mereka sentiasa berperanan dalam memastikan isu-isu perundangan memiliki suara
teguran.

Malah, dalam banyak perkara – pertubuhan guaman turut memainkan peranan
menjaga kepentingan awam dan hak asasi manusia dalam isu berkaitan memelihara
kemuliaan perundangan.

Sejarah negara kita pula tidak akan sempurna tanpa suara anak muda. Ini
realiti sejak era wujudnya kesedaran intelek ketika menentang Malayan Union
pada 1946. Pada waktu itu, anak muda menjadi vokal dalam pelbagai gerakan
massa.

Selepas merdeka dan pada era tujuh puluhan di mana bangkitnya dekad The
Angry Young Men – sejarah gerakan anak muda makin progresif. Walaupun kebanyakan
organisasi hanya berbentuk ‘adhoc’.

Gerakan anak muda mula bersifat insklusif. Revolusi Baling 1974 akan
dikenang sebagai titik pencetus gerakan awam anak muda terpelajar dalam membela
rakyat awam.

Satu era bermula suara anak muda sebagai alternatif khusus bagi
generasi itu mengisi peranan kritis dalam pelbagai isu. Dekad tujuh puluhan
dianggap dekad kebangkitan anak muda.

Justeru, sejarah peranan anak muda dalam gerakan massa bukan kecil.
Sumbangannya besar dan tidak mungkin diperlekeh.

Namun, sejak dekad lapan puluhan, persatuan dan fraksi anak muda
mengundur ke belakang. Patennya jadi sangat eksklusif dan hanya berada dalam
kokon generasi dan kaum profesi mereka sahaja.

Sejarah tujuh puluhan yang menyinar dan trend lapan puluhan yang elit,
membahagikan gerakan anak muda pada dua dimensi. Aktivis sosial berada di sisi
masyarakat. Manakala, kaum akademik dan profesional meletakkan zon mereka di
tahap agak elit.

Fonemena itu berlarutan hingga sekarang. Jadi, apa yang baharunya kalau
kita mahu bercakap soal kaum intelek dan golongan profesional anak muda dalam
gerakan massa? Apa lagi bagi yang mendokong teras Islamik.

Wujud kekaguman apabila bertemu dan mengadakan diskusi kerjasama dengan
sekumpulan anak muda baru-baru ini. Saya baru menyedari lahirnya Malaysia Young
Shariah Scholars Association (MySSA) atau Persatuan Cendekiawan Muda Syariah
Malaysia.

MySSA ialah organisasi khusus bagi memelihara kebajikan serta memajukan
pengetahuan siswazah, graduan, cendekiawan muda serta pengamal dalam bidang
Syariah.

Satu realiti setelah lama dibincangkan dalam kalangan komuniti Syariah
di negara ini. Cuma, idea tersebut sekali lagi dijelmakan dan dicetuskan dalam
bentuk yang lebih segar. MySSA diinspirasikan Datuk Dr. Mohd Daud Bakar – tokoh
Cendekiawan Syariah ulung negara ini.

Idea tertubuhnya MySSA disahut kumpulan graduan dan cendekiawan muda
Syariah.

“Kami mahu meneruskan usaha-usaha tokoh besar seperti Datuk Dr.
Daud. Amat penting kesimbungan itu ada,” kata Ahmad Mu’az Mohd Nawawi,
Presiden MySSA.

Ahmad Mu’az lulusan perundangan dan kini bertugas sebagai Managing
Partner di MAHA Lawyers.

Paling menarik, Ahmad Mu’az mahu MySSA tidak menjadi elit dan bersifat
gerakan cendekiawan Islam yang berada di atas mimbar. MySSA harus merakyat dan
membumi sesuai dengan keperluan masyarakat sekarang.

“MySSA akan turun ke akar umbi dan menjalankan khidmat bakti pada
masyarakat bawahan. Kami mahu berada dalam denyut nadi rakyat marhaen,”
katanya.

Pertemuan di Bilik Asar, Stesen TV Alhijrah terasa lain getarannya. Kehadiran
Ahmad Muaz dan delegasi MySSA membuka perspektif baharu mengenai gerakan
intelektual muda Islam.

Turut bersama dalam delegasi muhibbah MySSA ialah Koordinator MySSA,
Khalid Al Walid Mustafa Kamil.

“Buat masa ini kami sudah berpengalaman menguruskan program
membantu siswa yang bermasalah untuk meneruskan pengajian di kampus,” kata
Khalid Al Walid yang juga Pengarah Urusan, MAHA Consultants.

Program membantu mahasiswa bermasalah ini antara usaha memastikan
pelajar tidak meninggalkan universiti. Sistem sokongan dalam bentuk kaunseling
dan kemudahan penginapan disediakan.

“Kami letak mahasiswa ini di rumah projek. Kami berikan sokongan
dan nasihat serta kita betulkan semula persepsi mereka terhadap masalah
pembelajaran di kampus,” katanya.

Motif projek ini ialah memastikan anak Melayu Islam tidak tercicir di
peringkat pengajian tinggi.

MySSA akan bekerjasama dengan TV Alhijrah dalam pelbagai program sosial
terutama dalam skop membantu kumpulan B40. Khidmat kaunseling pendidikan, sesi
motivasi dan aspirasi akan dianjurkan di masjid-masjid di sekitar kawasan
Projek Perumahan Rakyat (PPR) bagi merealisasikan hubungan siraturrahim.

Khidmat ini sebagai membantu kerajaan dalam menyerapkan bantuan khidmat
kemasyarakatan ke zon PPR sesuai dengan aset utama MySSA dalam bidang
pembangunan ilmu dan sumber manusia.

MySSA bakal muncul sebagai pengisi konten program Assalamualaikum
Interaktif di TV Alhijrah setiap 7.00 pagi mulai Februari ini. Penceramah MySSA
termasuk huffaz profesional akan berkongsi iltizam dan perjuangan menjadikan
Islam itu sebagai Addin dan simbol Rahmatan Lil Alamin.

*ZAINAL RASHID AHMAD ialah Naib Presiden Kanan Kandungan dan Komersil TV Alhijrah.


Ringgit dibuka tinggi berbanding USD

KUALA LUMPUR: Ringgit meningkat semula daripada aliran
penurunan pada minggu lalu untuk dibuka tinggi berbanding dolar Amerika
Syarikat (AS) pagi ini berikutan harga minyak lebih baik dan mata wang AS yang
lemah.

Sinar Harian memetik laporan Bernama menyebutkan pada 9 pagi,
ringgit berada pada 4.0860/0930 berbanding dolar AS daripada 4.0890/0930 semasa
ditutup pada Jumaat lalu.

Pada masa ini, penanda aras antarabangsa minyak mentah Brent
naik 0.09 peratus kepada AS$65.80 setong manakala minyak mentah AS West Texas
Intermediate (WTI) meningkat 0.18 peratus kepada AS$56.17 setong.

Peniaga berkata, dolar AS berada di bawah tekanan pada Jumaat
lalu susulan data senarai gaji yang lebih rendah daripada jangkaan yang
mewujudkan kebimbangan baharu mengenai pertumbuhan global yang perlahan.

Berbanding mata wang utama lain, ringgit diniagakan
bercampur-campur.

Ia meningkat berbanding dolar Singapura kepada 3.0051/0107
daripada 3.0064/0104 semasa dicatatkan pada Jumaat lalu dan mengukuh berbanding
pound British kepada 5.2995/3090 daripada 5.3509/3577.

Unit tempatan, bagaimanapun, susut berbanding yen Jepun
kepada 3.6844/6917 daripada 3.6798/6847 dan merosot berbanding euro kepada
4.5878/5960 daripada 4.5842/6895 sebelum ini.


MKI AKAN BERMESYUARAT BERHUBUNG PEMBAYAR CUKAI MENINGGAL DUNIA

PUTRAJAYA: Jawatankuasa Muzakarah Majlis Kebangsaan Bagi Hal Ehwal Agama Islam (MKI) akan bermesyuarat dalam masa terdekat bagi mencari kesepakatan mengenai pembayaran cukai tertunggak individu yang meninggal dunia, kata Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar.

Ini susulan perbezaan pandangan antara dua mufti iaitu Mufti Pulau Pinang Datuk Seri Dr Wan Salim Wan Mohd Noor dan Mufti Pahang Datuk Seri Dr Abdul Rahman Osman berhubung perkara itu.

Wan Salim dilaporkan berpandangan waris harus membayar tunggakan cukai, manakala Abdul Rahman pula berpendapat pewaris harta pusaka pembayar cukai pendapatan yang sudah meninggal dunia tidak perlu membayar cukai tertunggak ditinggalkan.

“Saya harap daripada muzakarah ini, dapat capai kata sepakat untuk mengelak kekeliruan umat Islam di negara ini mengenai pembayaran cukai tertunggak individu yang meninggal dunia,” katanya yang turut memaklumkan mesyuarat tersebut akan dipengerusikan oleh Pengerusi MKI Datuk Dr Nooh Gadut.

Ketika ditemui pemberita pada Majlis Rumah Terbuka MADANI Aidilfitri Jabatan Perdana Menteri 2023 di sini hari ini, Mohd Na’im berkata MKI memainkan peranan menyelaraskan semua isu berkaitan dengan agama Islam supaya tidak timbul sebarang percanggahan pendapat.

“Kita akan cari jalan untuk selesaikan sebarang percanggahan berkaitan agama Islam,” katanya.

Menurutnya MKI dan Jabatan Kemajuan Islam Malaysia (JAKIM) telah mengambil inisiatif menjalankan kajian syarak berhubung perkara itu.

Pada 11 Mei lepas, Ketua Pegawai Eksekutif Lembaga Hasil Dalam Negeri (LHDN) Datuk Dr Mohd Nizom Sairi dilaporkan berkata waris bertanggungjawab sepenuhnya terhadap sebarang komitmen si mati termasuk pengurusan cukai pendapatan.

Seksyen 74 Akta Cukai Pendapatan 1967 (ACP 1967) menetapkan sebarang tunggakan cukai pendapatan tidak boleh dihapuskan secara automatik walaupun individu terbabit disahkan meninggal dunia. — AlHijrah Online


PEKEBUN TEMBIKAI RUGI RM910,000 TANAMAN DITENGGELAMI BANJIR

SETIU: Seramai 40 orang petani di Tanah Kelompok Belia Kampung Telaga Papan, Setiu menanggung kerugian keseluruhan bernilai RM910,000 apabila tanaman tembikai berkeluasan 91 hektar yang diusahakan mereka musnah akibat banjir pada Sabtu lalu.

Salah seorang petani Abdullah Abdul Ghani, 53, berkata hujan lebat sejak Jumaat lalu telah menenggelamkan 9,000 pokok tembikainya yang telah berputik menyebabkan beliau berputih mata kerana telah mengeluarkan modal sebanyak RM30,000.

Katanya, dia dijangka akan memperoleh hasil sebanyak 100 tan dengan pendapatan kira-kira RM100,000 sebulan lagi namun reda dengan ujian yang menimpa.

Abdullah berkata kejadian banjir di kawasan tanaman tersebut adalah kali pertama dialaminya sejak menanam tembikai di situ 10 tahun lepas.

Seorang petani wanita Siti Maryam Awang, 47, berkata beliau bagaikan jatuh terduduk apabila melihat 3,000 pokok tembikai yang diusahakannya sendiri di atas 1.2 hektar tanah musnah akibat banjir kilat tersebut.

Ibu kepada lima anak itu telah mengeluarkan modal sebanyak RM9,000 yang mana daripada jumlah itu sebanyak RM8,000 telah dipinjamnya daripada Amanah Ikhtiar Malaysia manakala selebihnya adalah simpanannya sendiri.

Dia yang bekerja untuk menyara keluarga sejak suaminya Aziz Ibrahim, 50, diserang strok tiga tahun lepas sebelum ini menjangkakan akan memperoleh pendapatan sekitar RM40,000 apabila berbuah nanti.

Sementara itu Pengerusi Jawatankuasa Pembangunan Dan Keselamatan Kampung (JPKK) Telaga Papan, Bistaman Ariffin berkata selain hujan lebat berterusan, masalah perparitan yang tidak sempurna dan sempit merupakan antara punca banjir berlaku.

Katanya masalah tersebut telah dilaporkannya kepada pihak berwajib termasuk pihak Pegawai Daerah Setiu serta Jabatan Pengairan dan Saliran (JPS) Setiu supaya tindakan lanjut segera diambil.

Beliau juga akan meminta petani yang mengalami kerugian agar segera membuat laporan kepada pihak berkenaan supaya sebarang bentuk bantuan sama ada daripada kerajaan pusat atau kerajaan negeri dapat segera dipohon. – AlHijrah Online


KENDERAAN RASMI MENTERI: KOS SEWA VELLFIRE LEBIH RENDAH DARI PROTON

PUTRAJAYA: Keputusan kerajaan berkenaan penggunaan kereta Toyota Vellfire 2.5 sebagai Kenderaan Rasmi Jawatan (KRJ) dibuat bagi menggantikan model Proton Perdana 2.4 Premium yang telah ditamatkan pengeluarannya pada 2014.

Dalam satu kenyataan Kementerian Kewangan Malaysia, kerajaan juga memutuskan pertukaran tersebut disebabkan kos sewaan bulanan kereta model Toyota Vellfire 2.5 yang lebih rendah dari Proton Perdana 2.4 Premium.

“Kos sewaan bulanan Proton Perdana 2.4 Premium adalah sebanyak RM4,854.41 manakala Vellfire 2.5 sebanyak RM4,851.61.

“Cadangan penggantian Proton Perdana kepada kenderaan lain seperti Vellfire sebenarnya telah dipertimbangkan semasa pentadbiran kerajaan terdahulu tetapi ditangguhkan dan hanya dilaksanakan pada tahun ini,” dalam kenyataannya, hari ini.

Untuk makluman, usia KRJ bagi Jemaah Menteri sebelum penggantian pada tahun ini ada yang mencecah usia 6 tahun sedangkan penggantian sebenarnya dijadualkan setiap 4 tahun sekali.–AlHijrah Online


LEBIH 56,000 MANGSA BANJIR BERADA DI PPS LIMA NEGERI

KUALA LUMPUR: Seramai 56,159 mangsa banjir masih berlindung di pusat pemindahan sementara (PPS) di lima negeri setakat pagi ini dengan Kelantan dan Terengganu terus mencatatkan peningkatan.

Di TERENGGANU situasi banjir tidak menunjukkan petanda lebih baik apabila angka mangsa banjir terus melonjak kepada 37,792 melibatkan 10,401 keluarga berbanding 26,494 orang daripada 7,369 keluarga malam tadi dan semua mereka ditempatkan di 310 PSS yang beroperasi di semua lapan daerah.

Sekretariat Jawatankuasa Pengurusan Bencana Negeri (JPBN) memaklumkan Kemaman menjadi daerah paling teruk terjejas dengan 12,000; diikuti Besut (8,228); Hulu Terengganu (6,691); Setiu (3,988); Dungun (2,484); Kuala Nerus (1,521); Kuala Terengganu (1,900) manakala Marang (980).

Hujan lebat dilaporkan pagi ini.

Sebanyak 106 PPS dibuka membabitkan sembilan jajahan iaitu Kota Bharu, Pasir Mas, Tumpat, Bachok, Tanah Merah, Pasir Puteh, Kuala Krai, Machang dan Jeli.

Sementara itu, di PAHANG, Sekretariat JPBN melaporkan jumlah mangsa banjir pagi ini kekal seperti semalam iaitu 934 orang dan mereka berada di 11 PPS di dua daerah iaitu di Kuantan serta Raub.

Sungai Keratong di Rompin masih berada di paras bahaya pagi ini, manakala dua lagi sungai direkodkan pada paras amaran iaitu Sungai Tembeling di Kampung Merting, Jerantut dan Sungai Luit di Kampung Subuh, Maran.

Jabatan Meteorologi meramalkan semua daerah di Pahang akan mengalami hujan pada pagi ini.

Di JOHOR, Sekretariat JPBN memaklumkan mangsa banjir yang masih ditempatkan di tiga PPS membabitkan daerah Segamat kekal 53 orang setakat pukul 8 pagi ini.

“Kesemua mangsa daripada 17 keluarga itu adalah penduduk Kampung Seberang Batu Badak, Kampung Batu 5 dan Kampung Kuala Paya,” menurut JPBN.

Sementara itu, Jabatan Pengairan dan Saliran melaporkan Sungai Muar di Buloh Kasap, Segamat, berada pada paras amaran dengan ketinggian 8.75 m, manakala cuaca dilaporkan cerah di semua daerah setakat 8 pagi ini.

Di PERAK, jumlah mangsa banjir kekal 54 orang daripada 17 keluarga membabitkan dua daerah iaitu Bagan Datuk dan Hilir Perak.

Jurucakap Sekretariat JPBN Perak memaklumkan jumlah itu tidak berubah sejak pukul 12 tengah malam tadi.

Semua 26 mangsa di Bagan Datuk ditempatkan di PPS Sekolah Kebangsaan (SK) Sungai Tiang Darat manakala 28 orang di Hilir Perak berada di PPS Dewan Sekolah Menengah Abd Rahman Talib (SMART). — AlHijrah Online


Pengumuman pelantikan Ketua Pegawai Eksekutif TV AlHijrah baharu

KUALA LUMPUR – AlHijrah Media Corporation (TV ALHIJRAH) mengumumkan pelantikan Namanzee Harris sebagai Ketua Pegawai Eksekutif (KPE) yang baharu berkuat kuasa 1 Julai 2019.

Namanzee memiliki pengalaman selama enam belas tahun dalam dunia penyiaran dan jawatan terakhir beliau ialah Ketua Jabatan Strategi Kandungan dan Inovasi di syarikat penyiaran Astro.

Beliau yang memiliki Ijazah Sarjana Muda Komunikasi (Penyiaran) dari
Universiti Putra Malaysia (UPM) terkenal dengan penerbitan rancangan-rancangan
berbentuk realiti televisyen, selain berpengalaman menguruskan saluran Astro
Oasis.

Pengerusi TV AlHijrah, Dato’ Hussamuddin Yaacub yakin pelantikan beliau ini mampu menyuntik aspirasi yang diperlukan stesen televisyen ini dalam usaha menjadi stesen penyiar Islam terunggul di rantau ini, seterusnya sentiasa berada pada tahap cemerlang dan melangkah maju ke hadapan.

“Namanzee akan membawa stesen TV AlHijrah ke arah prestasi yang lebih
baik dan membantu memastikan operasi ini akan terus berjalan dengan lebih
lancar,” nyata beliau.

Namanzee merupakan Ketua Pegawai Eksekutif kelima dalam tempoh operasi selama sembilan tahun TV AlHijrah. Beliau menggantikan Saidi Yaacob yang tamat tempoh perkhidmatan pada Februari lalu.


SUAMI BAKAR ISTERI KERANA DITUDUH AMBIL DADAH

MANJUNG: Seorang lelaki tergamak membakar isterinya dipercayai akibat tidak berpuas hati dituduh mengambil dadah di rumah mereka di Kampung Bharu, di sini Isnin lalu.

Ketua Polis Daerah Manjung ACP Mohamed Nordin Abdullah berkata, pihaknya menerima panggilan daripada kakak suspek berhubung kejadian kira-kira jam 6.42 petang pada 10 Julai 2023.

“Hasil siasatan mendapati punca kejadian disebabkan suspek tidak berpuas hati dengan mangsa berusia 33 tahun serta keluarganya kerana menuduh dia mengambil dadah.

“Isteri suspek telah menerima rawatan di Hospital Seri Manjung dan disahkan meninggal dunia oleh pegawai perubatan kira-kira jam 12.20 tengah hari tadi,” katanya dalam satu kenyataan hari ini.

Mohamed Nordin berkata, bedah siasat akan dijalankan pada esok bagi mengetahui punca kematian.

Terdahulu, pihak polis berjaya menahan suspek sekitar jam 11 malam Selasa di sebuah restoran di Lumut.

Suspek kemudian dibawa ke Mahkamah Majistret Seri Manjung hari ini bagi permohonan reman dan reman dibenarkan selama tujuh hari sehingga 18 Julai bagi siasatan lanjut.

“Kes diklasifikasikan mengikut Seksyen 302 Kanun Keseksaan kerana membunuh dan jika disabitkan kesalahan boleh dihukum mati,” katanya.—AlHijrah Online


KANAK-KANAK DALAM KONTENA: TIADA UNSUR PEMERDAGANGAN MANUSIA

JOHOR BAHRU: Kejadian seorang kanak-kanak lelaki warga asing yang ditemukan di dalam sebuah kontena di dermaga Pelabuhan Barat, Pelabuhan Klang, Selangor pada hari Selasa lepas, tidak mengandungi sebarang unsur jenayah pemerdagangan manusia.

Menteri Dalam Negeri Datuk Seri Saifuddin Nasution Ismail berkata kanak-kanak lelaki yang dikenali sebagai Fahim itu ditemukan dalam sebuah kontena yang dibawa kapal dari Bangladesh.

“Dia satu-satunya yang ditemukan (dalam kontena) jadi laporan polis dibuat, disiasat dan dia dibawa ke pemeriksaan kesihatan. Kebetulan kanak-kanak ini demam dan kemudiannya proses dilakukan untuk dia dihantar pulang mengikut saluran undang-undang.

“Kita dapati tiada aspek menjurus kepada unsur permerdagangan manusia, ini kerana siasatan awal dia masuk (kontena) kemudian tertidur dan tiba sampai sini. Pihak berkuasa telah buat siasatan, pastikan dia sihat dan kemudian proses penghantaran pulang. Itu sahaja,” katanya.

Beliau berkata demikian kepada pemberita ketika ditemui selepas mempengerusikan Mesyuarat Jawatankuasa Penyelarasan Menangani Kesesakan di Tambak Johor di Bangunan Sultan Iskandar di sini hari ini.

Media sebelum ini melaporkan kanak-kanak itu ditemukan di dalam sebuah kontena di Pelabuhan Klang dipercayai terkunci selama enam hari di dalam kontena yang berasal dari Chittagong, Bangladesh.

Sementara itu, Saifuddin Nasution berkata beliau dijangka bertemu dengan rakan sejawatnya di Nepal, Bangladesh dan Indonesia hujung bulan ini bagi menerangkan Pelan Kelonggaran Penggajian Pekerja Asing yang akan dilaksanakan Kementerian Sumber Manusia.

Beliau berkata pelan itu melibatkan lima sektor dan subsektor kritikal iaitu perkilangan, pembinaan, perladangan, pertanian dan perkhidmatan (restoran sahaja).

“Kejayaan kepada anjakan polisi ini bergantung kepada negara sumber agar dapat dibekalkan pekerja dalam sektor kritikal ini. Lawatan itu untuk saya sampaikan sendiri kepada rakan sejawat mengenai perubahan polisi sekali gus mempermudahkan proses majikan berkehendak kepada tenaga kerja bagi memenuhi keperluan ekonomi.

“Kita harap dengan pemakluman ini, negara berkenaan terutama tiga negara sumber tadi iaitu Nepal, Bangladesh dan Indonesia, mereka akan dapat berikan kerjasama yang sewajarnya ke arah menjayakan perubahan anjakan polisi yang kita umumkan,” katanya.

Selasa lepas, Menteri Sumber Manusia V. Sivakumar dilapor berkata kerajaan akan melaksanakan program Pelan Kelonggaran Penggajian Pekerja Asing bagi menyegerakan proses permohonan serta kelulusan penggajian pekerja asing bagi lima sektor dan sub sektor kritikal.

Menerusi pelan itu, majikan akan dibenarkan untuk menggajikan pekerja asing dari 15 negara sumber tanpa melalui prasyarat kelayakan penggajian serta kelayakan kuota.–AlHijrah Online


RIBUAN BERLINDUNG DI HOSPITAL TERBESAR DI GAZA SELEPAS ARAHAN BERPINDAH ISRAEL

GAZA CITY:  Beribu-ribu rakyat Palestin berlindung di Hospital Al-Shifa, hospital terbesar di Semenanjung Gaza susulan serangan udara tentera Israel yang berterusan.

“Kira-kira 35,000 penduduk Gaza berlindung di hospital daripada serangan Israel.

“Penduduk berada dalam keadaan panik dan ketakutan. Penduduk memasang khemah di kompleks perubatan untuk keselamatan,” kata Pengarah hospital Mohamed Abu Slima di Facebook, pada Sabtu, lapor Agensi Anadolu.

Tentera Israel memberi amaran kepada 1.1 juta penduduk di utara Gaza agar mengosongkan rumah mereka pada Jumaat, menyebabkan beribu-ribu berlindung di hospital.

Pertempuran terkini di Palestin yang melibatkan Hamas, iaitu pihak berkuasa di Gaza, dan rejim Israel sejak 7 Okt lepas, telah mengorbankan ratusan nyawa di kedua-dua belah pihak.–AlHijrah Online


JAKIM DIARAH SEGERA SALUR BANTUAN KEPADA MANGSA BANJIR BALING

KUALA LUMPUR: Jabatan Kemajuan Islam Malaysia (JAKIM) telah diarah untuk segera menyelaras bantuan Musa’adah JAKIM bersama-sama pihak berkuasa negeri Kedah bagi membantu para penduduk Baling yang terkesan dan terjejas banjir.

Menteri di Jabatan Perdana Menteri (Hal Ehwal Agama) Senator Datuk Idris Ahmad berkata beliau amat dukacita dan bersimpati dengan para penduduk yang terlibat dengan ujian tersebut.

“JAKIM dan agensi-agensi hal ehwal Islam di bawah Jabatan Perdana Menteri (Hal Ehwal Agama) yang berkaitan telah diarah turun ke lapangan membantu pihak berkuasa negeri Kedah.

“Didoakan semua pihak yang terlibat dikurniakan kesabaran serta ketabahan menghadapi ujian ini,” katanya dalam kenyataan malam tadi.

Operasi mengeluarkan mangsa yang terperangkap di kawasan banjir masih giat dijalankan pihak berkuasa.

Setakat ini tiga pusat pemindahan sementara (PPS) dibuka bagi menempatkan mangsa banjir dari empat buah kampung di Baling.

Banjir di kawasan terlibat berlaku selepas hujan lebat berterusan selama tiga jam sejak 2 petang tadi turut menyebabkan air Sungai Kupang melimpah ke kawasan penempatan penduduk berdekatan tebing. – AlHijrah Online


ISTANA NEGARA SAHKAN PERTEMUAN AGONG DENGAN ANWAR DIJADUAL SEMALAM NAMUN DITANGGUHKAN

KUALA LUMPUR: Istana Negara hari ini mengesahkan Presiden Parti Keadilan Rakyat (PKR) Datuk Seri Anwar Ibrahim dan isteri Datuk Seri Dr Wan Azizah Wan Ismail dijadual menghadap Yang Di-Pertuan Agong, Al-Sultan Abdullah Ri’ayatuddin Al-Mustafa Billah Shah semalam (Selasa, 22 September).

Bagaimanapun Datuk Pengelola Bijaya Diraja Istana Negara, Datuk Indera Ahmad Fadil Shamsuddin berkata pertemuan itu ditangguh ekoran kegeringan Al-Sultan Abdullah yang ketika ini sedang menerima rawatan di Institut Jantung Negara.

“Al-Sultan Abdullah menasihati seluruh rakyat untuk bertenang dan menjaga kesihatan diri masing-masing dengan mematuhi prosedur operasi standard kerana negara masih menghadapi ancaman penularan wabak COVID-19.

“Al-Sultan Abdullah bertitah kepada semua pihak untuk mengutamakan kesejahteraan rakyat dan negara yang kita cintai bersama. Semoga kita dikurniakan keberkatan daripada Allah SWT,” katanya dalam kenyataan media hari ini.

Anwar hari ini dalam sidang media khasnya di ibu negara mendakwa beliau mendapat sokongan majoriti ahli parlimen.

Namun Anwar tidak mengumumkan jumlah sokongan ahli parlimen yang menyokongnya kerana ingin memaklumkan terlebih dahulu kepada Al-Sultan Abdullah. — AlHijrah Online


PERBEZAAN KAUM, BUDAYA TIDAK WAJAR JADI GARIS PEMISAH RAKYAT

BAGAN DATUK: Perbezaan kaum dan budaya tidak wajar menyebabkan garis pemisah antara rakyat di negara ini kata Timbalan Perdana Menteri Datuk Seri Dr Ahmad Zahid Hamidi.

Sebaliknya beliau berkata perbezaan kaum dan budaya itu perlu menjadi elemen penting dalam penyatuan rakyat.

“Masyarakat perlu menerima hakikat bahawa Malaysia mempunyai pelbagai kaum.

“Di bawah Kerajaan Perpaduan ini kita mahu menyantuni semua kaum, bangsa dan budaya, kerana dalam keadaan inilah kita dapat meraikan kepelbagaian dalam satu kesatuan bangsa Malaysia yang harus diwujudkan.

“Semangat perpaduan harus terjalin melalui persefahaman silang budaya,” katanya dalam ucapan pada majlis sambutan Gong Xi Fa Cai di Hutan Melintang di sini hari ini.

Ahmad Zahid yang juga Ahli Parlimen Bagan Datuk berkata semua bangsa perlu memahami budaya, agama dan bahasa yang berbeza agar melahirkan masyarakat yang bersatu padu. — AlHijrah Online


Keputusan Malaysia terlalu kecil berbanding kejahatan Israel

PUTRAJAYA – Malaysia sedar risiko yang bakal dihadapi apabila membuat keputusan untuk tidak membenarkan atlet renang Israel masuk ke negara ini.

Menteri di Jabatan Perdana Menteri, Datuk Seri Dr. Mujahid Yusof Rawa berkata, keputusan Malaysia itu terlalu kecil jika dibanding tindakan rejim Israel ke atas rakyat Palestin.

Katanya, sebelum Perdana Menteri, Tun Dr. Mahathir Mohamad menguatkuasakan larangan itu, beliau telah mendapat keputusan Kabinet.

“Kabinet yang memutuskan larangan atlet Israel masuk ke negara ini, bukan keputusan Tun Dr. Mahathir seorang.

“Jadi, kita bersedia menanggung risikonya,” katanya pada sidang media selepas melancarkan penubuhan Malaysia Bosnia Trade Cooperation Association (MBTCA) di Putrajaya, hari ini.

Sebelum ini, Jawatankuasa Paralimpik Antarabangsa (IPC) telah tunduk kepada desakan Israel dan melucutkan hak Malaysia untuk menganjurkan Kejohanan Renang Para Dunia 2019 selepas negara ini bertegas untuk tidak membenarkan atlet dari negara haram itu menyertainya.

BERKAITAN


LELAKI DITEMUKAN LEMAS SELEPAS TERJATUH DALAM LOMBONG

KUALA LUMPUR: Seorang lelaki ditemukan lemas selepas dipercayai terjatuh ke dalam lombong ketika memancing di Tasik Kiambang, Serendah, Hulu Selangor dekat sini hari ini.

Ketua Polis Daerah Hulu Selangor Superintenden Ahmad Faizal Tahrim berkata penemuan mangsa yang berusia 26 tahun itu dimaklumkan oleh bapanya pada 2.47 petang.

“Setiba di lokasi kejadian, pihak kami mendapati mangsa yang juga lelaki tempatan telah meninggal dunia.  Mayat mangsa telah dibawa ke Hospital Kuala Kubu Bharu untuk bedah siasat,” menurutnya dalam satu kenyataan.

Beliau berkata kes diklasifikasikan sebagai mati mengejut.

Pengarah Jabatan Bomba dan Penyelamat Selangor Morni Mamat pula berkata mangsa, yang dilaporkan hilang sejak malam semalam oleh ahli keluarganya, ditemukan di bahagian tepi lombong itu.–AlHijrah Online


POLIS KESAN INDIVIDU BAKAR MERCUN DARI BALKONI PANGSAPURI

IPOH: Polis sedang mengesan seorang individu yang bermain mercun di balkoni sebuah pangsapuri di Meru, di sini seperti yang tular dalam rakaman video menerusi laman Twitter.

Ketua Polis Daerah Ipoh ACP Yahaya Hassan berkata pihaknya mengesan perbuatan itu menerusi akaun Twitter menggunakan nama ‘Megatz’ semalam.

“Satu laporan polis telah diterima dan kes disiasat di bawah Seksyen 290 Kanun Keseksaan kerana melakukan mudarat awam serta Seksyen 4 Akta Kesalahan-Kesalahan Kecil 1955 kerana membakar mercun sehingga mendatangkan mudarat awam,” katanya dalam kenyataan hari ini.

Beliau berkata orang awam yang mempunyai maklumat berkaitan kejadian diminta menghubungi pegawai penyiasat kanan Ibu Pejabat Polis Daerah Ipoh ASP Fadli Ahmad di talian 019-2500 019 untuk membantu siasatan.

Katanya orang ramai dinasihatkan sentiasa bersikap bertimbang rasa, bertanggungjawab dan berwaspada semasa bermain mercun sempena musim perayaan demi menjamin keselamatan diri mahupun nyawa serta harta benda orang ramai.

Menerusi video berdurasi 25 saat yang tular itu, kelihatan seorang lelaki membakar mercun di balkoni sebuah unit pangsapuri beberapa kali.–AlHijrah Online


JAKIM YAKIN TAN SRI ZAHARAH MAMPU GALAS TANGGUNGJAWAB

KUALA LUMPUR: Jabatan Kemajuan Islam Malaysia (JAKIM) yakin Tan Sri Zaharah Ibrahim yang baru dilantik sebagai Pengerusi Jawatankuasa Perundangan Islam Kebangsaan, Majlis Kebangsaan Bagi Hal Ehwal Agama Islam (MKI) mampu menggalas tanggungjawabnya dengan baik.

Ketua Pengarah JAKIM, Datuk Hakimah Mohd Yusoff berkata, JAKIM menaruh keyakinan beliau akan dapat memimpin Jawatankuasa Perundangan Islam Kebangsaan untuk mencapai matlamat penubuhannya.

“JAKIM amat berbesar hati dan mengalu-alukan pelantikan beliau.

“Tan Sri Zaharah mempunyai pengalaman luas dan kredibiliti dalam bidang kehakiman,” katanya dalam kenyataan hari ini.

Mesyuarat Majlis Raja Raja Kali Ke-259 yang telah diadakan pada 30 Jun 2022 telah berkenan untuk menaik taraf Jawatankuasa Teknikal Undang Syarak dan Sivil MKI kepada Jawatankuasa Perundangan Islam Kebangsaan MKI.

Ia akan dipengerusikan Zaharah berkuatkuasa mulai 30 Jun 2022 sehingga 29 Jun 2024 dan watikah pelantikan beliau telah disempurnakan Sultan Selangor Sultan Sharafuddin Idris Shah Alhaj selaku Pengerusi MKI pada Rabu, 17 Ogos 2022.

Hakimah dalam pada itu mengucapkan penghargaan dan terima kasih kepada mantan Pengerusi Jawatankuasa Teknikal Undang-Undang Syarak dan Sivil MKI sejak 7 Jun 1999, Tan Sri Sheikh Ghazali bin Abdul Rahman. – AlHijrah Online


MASJID SYIAH DIBOM LAGI, SEKURANG-KURANGNYA 32 MAUT

KANDAHAR, AFHGANISTAN: Sekurang-kurangnya 32 orang maut manakala 45 yang lain cedera dalam satu letupan yang berlaku di sebuah masjid Syiah di Kandahar, Afghanistan.

Lapor berita Al-Jazeera, letupan tersebut berlaku hari ini di Masjid Bibi Fatima yang merupakan masjid Syiah terbesar di bandar tersebut.

Setakat ini tiada pihak mengaku bertanggungjawab atas insiden tersebut.

Insiden tersebut berlaku seminggu selepas kejadian pengeboman di sebuah masjid Syiah di Kunduz, Afghanistan yang melibatkan ratusan maut.–AlHijrah Online

MENYUSUL LANJUT


HALA TUJU WARTAWAN, INDUSTRI MEDIA TUMPUAN UTAMA HAWANA

KUALA LUMPUR: Deklarasi Melaka yang menggariskan hala tuju kewartawanan dan industri media negara akan menjadi tumpuan pada Sambutan Hari Wartawan Nasional (HAWANA) esok.

Ketua-ketua pengarang, pengarang dari pelbagai agensi dan tokoh media dijadual akan turut berkumpul dalam Forum Media Nasional yang dianjurkan sempena HAWANA 2022 bagi berbincang mengenai kepentingan masa depan industri media, terutamanya apabila berhadapan dengan perubahan teknologi dan persekitaran yang semakin mencabar.

Sambutan tersebut yang bertemakan ‘Suara Jelata, Aspirasi Negara’ akan diadakan di Melaka tahun ini dengan turut dihadiri Perdana Menteri Datuk Seri Ismail Sabri Yaakob dan lebih 700 pengamal media termasuk kehadiran wartawan dari beberapa negara ASEAN.

Menurut Jawatankuasa Publisiti dan Promosi HAWANA 2022, majlis kali ini juga akan menyaksikan penghormatan diberikan kepada wartawan professional, individu dan organisasi menerusi Anugerah HAWANA 2022.

“Pemilihan dibuat terhadap penerima yang telah memberi sumbangan besar bukan sahaja dalam bidang kewartawanan tetapi juga dalam membentuk minda rakyat menerusi karya-karya yang dihasilkan,” kata jawatankuasa tersebut.

HAWANA yang disambut setiap tahun pada 29 Mei merupakan pengiktirafan dan penghargaan kerajaan atas sumbangan pengamal media dalam membantu membangunkan negara dan mengukuhkan perpaduan masyarakat.

Sambutan HAWANA diadakan pertama kali di Malaysia pada 11 April 2018 di Pusat Pameran dan Konvensyen MATRADE Kuala Lumpur. – AlHijrah Online


HINA ANGGOTA KESELAMATAN: PPIM MOHON MAAF KENYATAAN ASRI JANGGUT

KUALA LUMPUR: Persatuan Pengguna Islam Malaysia (PPIM) hari ini memohon maaf atas kenyataan Asri Janggut yang mengguris perasaan anggota keselamatan.

Dalam satu kenyataan di laman Facebook rasmi persatuan itu, PPIM memaklumkan kenyataan Asri adalah pendiriannya sendiri dan tidak mewakili persatuan.

“Kami di Persatuan Pengguna Islam Malaysia (PPIM) ingin memohon jutaan maaf terutamanya kepada anggota polis, anggota tentera, anggota keselamatan serta mereka yang terkesan dengan kata-kataEn Asri Janggut yang sangat tidak wajar dan tidak berasas.

“Kami di PPIM sama sekali tidak menyokong dan menyanggah segala tindakan yang tidak wajar yang dilakukan olehnya,” jelas PPIM.

Persatuan itu juga memaklumkan mereka mengambil tanggungjawab untuk memperbetulkan keadaan kerana sebahagian kenyataannya dibuat semasa di platform PPIM.

“Kami sangat terkilan dengan perkara ini dan sekali lagi memohon jutaan kemaafan daripada semua atas sebarang tindakan yang tidak wajar,” maklum PPIM.

Asri Janggut sebelum ini dipuji netizen kerana berani mendedahkan operasi perniagaan haram jualan rokok seludup dan kedai mesin judi di Sungai Buloh hingga mengakibatkan beberapa anggota penguatkuasa ditahan kerana disyaki melindungi perniagaan berkenaan.

Bagaimanapun semalam tular video yang mengundang kecaman netizen apabila dia mendakwa kebanyakan anggota keselamatan tidak menjaga solat.

Susulan itu Asri kemudian memohon maaf atas ketelanjuran katanya dan mengakui kesilapannya. — AlHijrah Online / Zaim Zamani


“SAYA TIDAK BOLEH SELESA SEHINGGA 5 PETANG ESOK”

KUALA KANGSAR, 17 Jun – Menjelang hari terakhir kempen, calon Barisan Nasional bagi Pilihan Raya Kecil (PRK) Kuala Kangsar, Datin Mastura Yazid melahirkan keyakinan pengundi atas pagar akan memberi sokongan kepada beliau.

Mastura berkata ada antara pengundi atas pagar yang bertemu beliau dan menyatakan sokongan kepada BN dalam PRK ini.

“Saya kenal mereka, saya yakin mereka akan memberi sokongan kepada BN,” katanya dalam sidang media di kediamannya di sini hari ini.

Dalam pada itu Mastura tetap melahirkan debaran menjelang hari pengundian yang dijadualkan bermula 8 pagi esok di 23 pusat pengundian yang ditetapkan.

“Saya tidak boleh selesa sehingga jam 5 petang esok,” katanya.

Mastura sekali lagi menyatakan harapan besar supaya diberi peluang untuk meneruskan perjuangan arwah suaminya di Kuala Kangsar. Katanya pengundi Kuala Kangsar perlu membuat keputusan yang jelas dan nyata iaitu terus menzahirkan pembangunan yang mahu dilihat dan diteruskan di Parlimen berkenaan.

“Beri peluang untuk saya menzahirkan usaha itu, saya tahu apa yang kita mahu untuk Kuala Kangsar, dan berjanji akan bersama-sama pengundi untuk menjayakannya,” katanya.

Mengulas mengenai pemasangan kain rentang yang memburukkan dirinya, Mastura berkata ia merupakan lumrah dalam mana-mana pilihan raya. Katanya perkara tersebut telah dijangka dan menasihatkan semua parti yang bertanding supaya bertanding secara sihat.

“Paling penting sekarang, jentera BN bersatu ke arah kemenangan esok. Jentera telah bekerja secara maksimum dan saya amat menghargainya,” katanya.

PRK Kuala Kangsar akan diadakan esok berikutan kematian Anggota Parlimennya Datuk Wan Mohammad Khair-il Annuar Wan Ahmad dalam nahas helikopter di Sebuyau, Sarawak pada 5 Mei lalu. Pilihan raya kecil itu menyaksikan pertandingan empat penjuru antara BN, PAS, Amanah dan Bebas.

BERNAMA


Pelajar ‘mata dan telinga’ polis

KUALA LUMPUR – Pelajar sekolah boleh menjadi ‘mata dan telinga’ pihak
polis dengan menyalurkan apa sahaja maklumat jenayah kepada pihak polis atau
menerusi Pegawai Perhubungan Sekolah (PPS) dalam usaha mengekang kegiatan
jenayah terutama penglibatan pelajar dengan najis dadah.

Timbalan Ketua Polis Kuala Lumpur, Datuk Zainuddin Yaacob mengesyorkan
demikian kerana polis tidak boleh sentiasa berada di sekolah-sekolah.

“Mereka tidak perlu takut kerana identiti setiap pemberi maklumat
akan dirahsiakan dan dilindungi, segala maklumat akan dikumpul dan diambil
tindakan,” katanya kepada pemberita selepas Majlis Pemuafakatan
Kementerian Pendidikan Malaysia dan Polis DiRaja Malaysia di Sekolah Menengah
Kebangsaan Taman Seri Rampai di sini, hari ini, lapor Sinar Online yang memetik
Bernama.

Sementara itu Pengarah Jabatan Pendidikan Wilayah Persekutuan Kuala
Lumpur, Ismail Musa yang turut hadir dalam majlis itu berkata, pihaknya
bekerjasama dengan pihak polis serta Agensi Antidadah Kebangsaan (AADK) bagi
mengekang penyalahgunaan dadah dalam kalangan pelajar sekolah.

Menurut beliau lagi, pelbagai program dilaksanakan di 301 sekolah di
Wilayah Persekutuan dan fokus utama ialah memberi pendedahan bahaya dadah serta
rokok.

Pada 8 Februari lepas, Ketua Polis Negara, Tan Sri Mohamad Fuzi Harun
dilaporkan berkata pelajar sekolah kini mula berjinak-jinak dengan jenayah yang
lebih ekstrem, tidak hanya terlibat dengan kegiatan ponteng sekolah, vandalisme
dan buli.


PINTU TERKUNCI, TANGGA CURAM DAN PANIK PUNCA TRAGEDI STADIUM KANJURUHAN

JAKARTA: Tragedi 1 Okt di Stadium Kanjuruhan, Malang, Jawa Timur dikenal pasti berpunca daripada pintu keluar terkunci, kata Presiden Indonesia Joko Widodo.

Beliau yang lebih dikenali sebagai Jokowi berkata tinjauannya di stadium pada Khamis mendapati tangga ke pintu keluar juga terlalu curam dan ditambah dengan penyokong yang panik.

“Hal itu perlu dilihat secara terperinci oleh jawatankuasa khas bebas dan yang paling penting ialah keseluruhan bangunan stadium akan diaudit oleh Kementerian Kerja Raya dan Perumahan Rakyat (PUPR),” katanya dalam satu kenyataan.

Kementerian itu juga diarah mengaudit dan memperbaiki semua stadium yang menjadi venue perlawanan dalam liga bola sepak sesuai dengan standard yang ditetapkan Persekutuan Bola Sepak Antarabangsa (FIFA).

FIFA menyatakan kesediaan untuk membantu menambah baik pengurusan stadium semasa perbualan telefon dengan Presiden Gianni Infantino pada Isnin, kata Jokowi.

Menurutnya, pentadbir, pengurusan stadium, penonton dan keselamatan memerlukan penilaian menyeluruh agar kejadian selepas perlawanan antara Arema FC dan Persebaya Surabaya tidak berulang.

Beliau dan isteri Iriana Joko Widodo mengunjungi hospital di Malang untuk melawat mangsa dan memberikan pampasan 50 juta rupiah (sekitar RM15,000) kepada keluarga mangsa yang terkorban.

Tragedi itu berlaku selepas pasukan Arema FC tewas, mencetuskan kemarahan penyokongnya yang memasuki padang untuk bersemuka dengan pemain dan pegawai pasukan itu selepas perlawanan tamat.

Keadaan tegang memaksa pasukan keselamatan melepaskan gas pemedih mata yang menyebabkan ribuan penyokong berasak-asak untuk keluar stadium melalui beberapa pintu sehingga berlaku rempuhan.

Sementara itu, Angkatan Darat Tentera Nasional Indonesia menyerahkan sepenuhnya kepada jawatankuasa khas bebas untuk menyiasat mengenai dakwaan beberapa anggotanya yang melakukan kekerasan semasa menyuraikan rusuhan.

Bagaimanapun, Ketua Staf Jeneral Dudung Abdurachman berkata kekerasan yang dilakukan kemungkinan bersebab dan ramai anggotanya turut membantu menyelamatkan penyokong.

Dalam video yang tular di media sosial, anggota tentera yang turut serta menjaga keselamatan di stadium bertindak kasar dengan menendang penyokong bola sepak hingga terjatuh.–AlHijrah Online


SERANGAN ISRAEL PADA BULAN RAMADAN MELANGGAR NORMA KEMANUSIAAN

NEW DELHI: Pakistan bersama negara Islam lain mengecam serangan Israel ke atas Masjid Al Aqsa pada Jumaat, susulan ketegangan terus memuncak di Baitulmaqdis.

“Kami mengecam sekeras-kerasnya serangan ke atas jemaah terutama ketika Ramadan, ia melanggar norma kemanusiaan dan undang-undang hak asasi manusia,” menurut Kementerian Luar Pakistan (MOFA) dalam satu kenyataan.

“Sejak beberapa minggu kebelakangan ini, tentera Israel telah membunuh berpuluh-puluh dan mencederakan ramai rakyat Palestin di Baitulmaqdis Timur serta kawasan lain.

“Peningkatan aktiviti keganasan tentera Israel di wilayah Palestin amat dikesali,” menurut kementerian itu.

Sehingga kini, tentera Israel telah mencederakan kira-kira 150 rakyat Palestin dan menahan ratusan orang selepas menyerbu perkarangan masjid pada Jumaat, menurut laporan.

Rakyat Palestin mengadakan protes selepas serangan itu dan menyeru negara Islam melindungi Al Aqsa.

Sebilangan ahli politik Pakistan turut mengecam tindakan Israel dan menyuarakan solidariti bersama rakyat Palestin.

Pengerusi Senat Muhammad Sadiq Sanjrani berkata kumpulan hak asasi manusia dan Pertubuhan Bangsa-Bangsa Bersatu harus memberi perhatian segera mengenai pencerobohan itu dan meminta tentera Israel bertanggungjawab terhadap keganasan yang tercetus.

“Keganasan yang berlaku di Masjid Al Aqsa adalah satu perkara yang amat menyedihkan,” ciap Sanjrani di Twitter.

Sementara itu, bekas perdana menteri Imran Khan berkata serangan Israel ketika umat Islam sedang solat di tapak ketiga paling suci itu menyebabkan kemarahan umat Islam di seluruh dunia.

Keganasan di Baitulmaqdis baru-baru ini menimbulkan kebimbangan berulangnya tragedi pembunuhan beramai-ramai pada Mei tahun lalu apabila Israel membunuh lebih 250 rakyat Palestin dan mengakibatkan 1,900 lagi cedera di Gaza. – AlHijrah Online


MASJID BAHARU UNTUK PENDUDUK JELEBU

JELEBU: Sebuah masjid baharu di Jelebu dengan kos RM8.8 juta sedang dalam pembinaan dan dijangka siap 25 Mac 2024 setelah hampir empat tahun pembinaannya tertangguh.

Ahli Parlimen Jelebu Datuk Seri Jalaluddin Alias berkata masjid dengan nama Masjid Daerah Jelebu berkeluasan satu hektar itu bakal memanfaatkan seramai 1,000 jemaah bagi melakukan ibadah di ruang yang selesa selain aktiviti komuniti berkaitan.

“Masjid ini dijadualkan dibina pada 2018 setelah mendapat kelulusan Perdana Menteri ketika itu, Datuk Seri Najib Tun Razak, namun ia tertangguh seketika berikutan menghadapi beberapa kekangan termasuk pertukaran pentadbiran dan peruntukan yang tidak mencukupi.

“Bagaimanapun, setelah pelbagai pendekatan dan rundingan dijalankan maka kerajaan hari ini melalui Perdana Menteri Datuk Seri Ismail Sabri Yaakob telah memberikan kelulusan dan bajet mencukupi, oleh itu saya harap pembinaannya dapat dijalankan tanpa sebarang masalah,” katanya kepada pemberita selepas menyempurnakan majlis pecah tanah masjid berkenaan di sini hari ini.

Jalaluddin yang juga Timbalan Menteri Wilayah Persekutuan berkata masjid itu juga dibina di atas tanah kawasan Kompleks Pentadbiran Agama Daerah Jelebu sekali gus memudahkan pihak berkaitan untuk memantau dan menguruskan masjid berkenaan.

Beliau berkata masjid sedia ada juga sudah terlalu lama usianya dan berada di atas bukit dengan kawasan parkir sudah tidak boleh menampung jumlah jemaah yang berkunjung ke masjid berkenaan.

“Keadaan sebegitu tidak sesuai untuk jemaah dan kariah di sini maka pembinaan masjid baharu sangat diperlukan, kedudukan masjid lama pula akan diputuskan Jabatan Hal Ehwal Agama Islam negeri,” katanya. – AlHijrah Online


HANYA BAITULMAQDIS TIMUR IBU NEGARA PALESTIN

RAMALLAH: Presiden Palestin, Mahmoud Abbas semalam menegaskan hanya Baitulmaqdis Timur layak menjadi ibu negara Palestin, bukan Abu Dis, demikian menurut laporan agensi berita Palestin, WAFA.

Xinhuanet melaporkan, dalam pertemuan dengan pergerakan popular tempatan dan kumpulan masyarakat sivil di ibu pejabatnya di Ramallah, Abbas berkata beliau tidak akan menerima alternatif dicadangkan pelan damai timur tengah  Presiden Amerika Syarikat (AS), Donald Trump itu.

“Kami tidak akan menerima penubuhan negara Palestin tanpa Baitulmaqdis Timur yang dijajah sejak 1967 sebagai ibu negaranya yang abadi,” kata Abbas.

“Kami akan berdepan dengan pertempuran yang ditakdirkan ini dan kami akan menang,” katanya.

Pertemuan itu dilihat sebagai antara usaha Abbas untuk menghimpunkan sokongan masyarakat tempatan dan antarabangsa bagi membantah pelan damai Trump yang juga dikenali sebagai “Perjanjian Abad Ini.”

Rakyat Palestin yang dengan serta merta menolak “Perjanjian Abad Ini”, berkata mereka tidak dibabitkan dalam perbincangan mengenai rancangan itu dan ianya jauh dari resolusi sah antarabangsa mengenai penyelesaian keamanan berdasar penyelesaian dua negara.

Pelan damai Trump menyatakan Abu Dis, sebuah kawasan kejiranan di pinggir Baitulmaqdis Timur, dicadangkan sebagai ibu negara Palestin dan menawarkan warga Palestin “kedaulatan bersyarat dan terhad.” — Terjemahan AlHijrah Online


MVM, JIWADAMAI LANCAR BANTUAN KESIHATAN MENTAL PERCUMA

Kuala Lumpur: Muslim Volunteer Malaysia (MVM) dengan kerjasama Pusat Pakar Psikologi Jiwadamai (Jiwadamai) melancarkan Tabung Projek Salam Jiwadamai bagi mengumpulkan dana RM200,000 untuk bantuan kesihatan mental.

Menurut Ketua Pegawai Eksekutif MVM, Mohd Fauzan Abd Sukor, kempen yang akan berlangsung selama 10 bulan ini telah bermula 1 Mac lalu bertujuan memberikan rawatan kesihatan mental secara percuma kepada golongan sasaran iaitu kelompok berpendapatan rendah atau kelompok B40.

“Isu kesihatan mental dalam kalangan ibu tunggal, pasangan suami isteri, kanak-kanak dan remaja dilaporkan semakin meningkat akibat pelaksanaan Perintah Kawalan Pergerakan (PKP) bagi mengekang penularan pademik COVID-19.

“Menurut Tinjauan Kebangsaan Kesihatan dan Morbiditi (NHMS) 2019, kadar kemurungan dalam kalangan orang dewasa di Malaysia adalah 8.8 peratus dalam kalangan masyarakat luar bandar manakala 9.7 peratus individu dewasa yang mengalami kemurungan ini adalah golongan B40,” katanya.

Tambahnya lagi, peratusan kemurungan itu menjadi bertambah membimbangkan apabila pandemik COVID-19 melanda negara di mana banyak kes bunuh diri dilaporkan setiap hari.

“Muslim Volunteer Malaysia dan Pusat Pakar Psikologi Jiwadamai bekerjasama bagi membantu golongan asnaf B40 dewasa dan kanak-kanak mendapatkan konsultasi dan rawatan berkaitan isu kesihatan mental dan perkembangan kanak-kanak.

“Jiwadamai juga memberi fokus kepada rawatan kesihatan mental dalam kalangan kanak-kanak, terutamanya mereka yang mempunyai masalah perkembangan dan pembelajaran antaranya seperti masalah pertuturan, autism, ADHD, dan masalah pembelajaran.,” kata Mohd Fauzan.

Individu atau organisasi yang berminat untuk bersama membantu boleh menyalurkan sumbangan ke akaun Maybank 5648 0164 7699 (Pertubuhan Sukarelawan Muslim Malaysia) atau dengan melayari laman sesawang donation.mvm.org.my untuk maklumat lanjut. – AlHijrah Online


PASANGAN REMAJA MENGAKU BERSALAH BUAT AKSI WHEELIE

KUANTAN: Sepasang remaja berusia 17 tahun mengaku bersalah di Mahkamah Majistret di sini hari ini, atas tuduhan melakukan aksi ‘wheelie’ pada Mac lepas.

Pengakuan mereka direkodkan di hadapan Majistret Fatinah Abu Bakar selepas pertuduhan terhadap mereka dibacakan secara berasingan.

Remaja lelaki yang bekerja sebagai pencuci kereta didakwa menunggang motosikal jenis Honda EX-5 putih secara berbahaya iaitu mengangkat tayar hadapan di Jalan Chendor di sini menghala ke Kemaman, Terengganu pada 5.30 petang 12 Mac lepas.

Remaja perempuan berkenaan yang masih bersekolah pula didakwa membantu melakukan aksi tersebut selaku pembonceng pada masa dan di tempat yang sama.

Bagi kesalahan berkenaan, pendakwaan dibuat mengikut Seksyen 42(1) Akta Pengangkutan Jalan 1987 (Akta 333) yang memperuntukkan hukuman penjara maksimum lima tahun dan denda sehingga RM15,000 serta hilang kelayakan memegang lesen memandu minimum dua tahun dari tarikh sabitan, jika sabit kesalahan.

Pada prosiding itu, pasangan remaja itu yang tidak diwakili peguam merayu mahkamah mengurangkan jaminan RM2,000 setiap seorang, yang ditawarkan Pegawai Pendakwa Insp Nafizah Ismail atas alasan kewangan keluarga.

Remaja lelaki memaklumkan ibunya merupakan pekerja am dengan gaji RM1,500 sebulan, manakala remaja perempuan itu memberitahu ayahnya hanya berpendapatan antara RM700 ke RM1,000 yang digunakan untuk menanggung dia tiga beradik.

Mahkamah kemudian membenarkan kedua-dua tertuduh dijamin RM800 dengan seorang penjamin setiap seorang dan menetapkan 7 Jun untuk laporan akhlak serta jatuh hukum.

Pada Isnin lepas (1 Mei), polis mengesahkan penahanan sepasang remaja dipercayai kekasih di Balok, di sini setelah video mereka melakukan aksi ‘wheelie’ tular di media sosial sehari sebelumnya.

Siasatan juga mendapati motosikal yang digunakan adalah milik ibu remaja lelaki berkenaan. –AlHijrah Online


DUA ULAMA BESAR DUNIA TAMPIL DALAM MAJLIS ILMU MADANI

KUALA LUMPUR:  Majlis Ilmu MADANI Bersama Perdana Menteri yang akan diadakan Jumaat ini akan menampilkan dua tokoh ulama besar dunia Islam.

Dua ulama itu ialah Mantan Mufti Agung Mesir, Al Alamah Syeikh Prof. Dr. Ali Jumuah Al Azhari serta Pengasas dan Pengetua Dar Al Mustofa di Tarim, Yaman, Al Alamah Habib Umar bin Muhammad bin Salim Ben Hafidz.

“Semoga majlis ilmu seperti ini akan menambahkan barakah dan kefahaman dalam agama melalui perkongsian ilmu yang akan disampaikan oleh kedua ulama ulung ini,” kata Perdana Menteri Datuk Seri Anwar Ibrahim dalam hantaran di Facebook.

Menurut Anwar, Majlis Ilmu MADANI pada 26 Mei 2023 akan diadakan di Masjid Putra, Putrajaya bermula jam 6.30 petang.

Beliau menjemput orang ramai untuk hadir mengimarahkan majlis ilmu tersebut. – AlHijrah Online


DUA KANAK-KANAK MAUT DICAMPAK DARI JEJAMBAT

KUALA LUMPUR: Dua orang kanak-kanak maut manakala seorang lagi cedera parah selepas mereka dicampak oleh seorang lelaki dipercayai bapa mereka dari jejambat setinggi 20 meter di Lebuh Raya Lingkaran Kedua (MRR2) di Kepong pagi tadi.

Ketua Polis Daerah Sentul, ACP Beh Eng Lai berkata pihaknya menerima panggilan kecemasan berhubung kejadian berkenaan pada pukul 5.50 pagi tadi oleh orang awam yang mengatakan seorang lelaki mencampakkan tiga orang kanak-kanak sebelum lelaki itu juga terjun dari jejambat berhampiran Desa Jaya.

“Kanak-kanak lelaki dan perempuan dianggarkan berusia enam dan tujuh tahun dan lelaki berusia 38 tahun disahkan meninggal dunia di tempat kejadian dan seorang lagi kanak-kanak lelaki cedera parah dan dihantar ke Hospital Selayang,” katanya dalam kenyataan di sini hari ini.

Beliau berkata siasatan awal mendapati semua yang meninggal dunia memiliki kad Suruhanjaya Tinggi Pertubuhan Bangsa-Bangsa Bersatu mengenai Pelarian (UNHCR).

Katanya menurut saksi kejadian, terdahulu lelaki itu dilihat berjalan di jejambat berkenaan dengan mengendong seorang kanak-kanak dan memimpin dua kanak-kanak yang lain dengan tangan kiri dan kanannya.

“Saksi kemudian cuba mendekati lelaki itu bagaimanapun dia secara tiba-tiba telah mencampak ketiga-tiga kanak-kanak itu dan terjun dari jejambat berkenaan,” katanya.

Beh berkata semua mayat dihantar ke Hospital Kuala Lumpur untuk bedah siasat dan kes disiasat mengikut Seksyen 302 Kanun Keseksaan kerana membunuh.–AlHijrah Online


MALAYSIA AKUI KEJAYAAN RESOLUSI UNSC BABITKAN KONFLIK PALESTIN-ISRAEL

PUTRAJAYA: Malaysia mengakui kemajuan yang dicapai oleh Majlis Keselamatan Pertubuhan Bangsa-Bangsa Bersatu (UNSC) dalam menerima pakai Resolusi 2712 (2023) mengenai konflik Palestin-Israel pada 15 Nov.

Kementerian Luar (Wisma Putra) berkata ia adalah langkah penting, kerana selepas lebih sebulan UNSC akhirnya mengambil tindakan tegas dan bersama bagi menangani konflik yang sedang berlaku di Gaza.

Ia mesti disusuli dengan tindakan konkrit ke arah menamatkan pergolakan dengan segera supaya tiada lagi nyawa yang terkorban dan kemusnahan harta benda di Gaza.

“Malaysia percaya bahawa Resolusi 2712 (2023) menyediakan langkah sementara bagi memudahkan akses bantuan kemanusiaan kepada mereka yang memerlukan serta melindungi orang awam yang tidak bersalah, khususnya kanak-kanak di seluruh Semenanjung Gaza.

“Malaysia menggesa semua pihak untuk mematuhi resolusi ini, selaras dengan Artikel 25 Piagam PBB,” menurut Wisma Putra pada Jumaat.

Malaysia telah berulang kali menggesa UNSC untuk memenuhi tanggungjawab utamanya dalam mengekalkan keamanan dan keselamatan antarabangsa seperti termaktub dalam Piagam Pertubuhan Bangsa-Bangsa Bersatu (PBB).

Malaysia juga mengulangi kecamannya terhadap serangan kejam dan biadab yang berterusan ke atas penduduk awam Gaza, termasuk pengeboman hospital dan kemudahan awam yang jelas melanggar undang-undang antarabangsa termasuk undang-undang hak asasi manusia antarabangsa dan undang-undang kemanusiaan antarabangsa.

Wisma Putra menegaskan bahawa Malaysia menolak alasan mempertahankan diri oleh Israel untuk melakukan pembunuhan beramai-ramai, jenayah kemanusiaan dan jenayah perang terhadap rakyat Palestin yang tidak bersalah.

“Pencerobohan Israel tidak wajar dan tidak sah, malah bertentangan dengan prinsip Piagam PBB.

“Malaysia percaya bahawa punca utama isu Palestin, iaitu pendudukan haram yang berterusan mesti ditangani,” menurut kenyataan itu.

Oleh itu, Malaysia berpegang teguh dengan pendirian memperjuangkan hak rakyat Palestin untuk memperoleh negara mereka sendiri yang merdeka dan berdaulat berdasarkan sempadan sebelum 1967 dengan Baitulmaqdis Timur sebagai ibu negaranya.

Sekurang-kurangnya 11, 667 rakyat Palestin terutama golongan wanita dan kanak-kanak terbunuh manakala lebih 29,000 lagi cedera dalam pencerobohan Israel sejak 7 Okt di Semenanjung Gaza dan Tebing Barat.

Mereka yang terkorban termasuk 203 petugas kesihatan dan 36 pasukan pertahanan awam, sementara lebih 210 pekerja kesihatan cedera.

Beribu-ribu bangunan termasuk hospital, masjid dan gereja rosak atau musnah dalam serangan udara dan darat Israel ke atas kawasan yang dikepung itu.–AlHijrah Online


BEKAS DIPLOMAT DAN ANAK LELAKI DITAHAN DISYAKI TANAM POKOK GANJA

BENTONG: Polis menahan seorang bekas diplomat bergelar Datuk dan anak lelakinya yang dipercayai terlibat menanam 102 pokok disyaki ganja di sebuah rumah di Kampung Sum Sum, Janda Baik, Bukit Tinggi, di sini.

Ketua Polis Pahang Datuk Ramli Mohamed Yoosuf berkata lelaki berusia 78 tahun itu ditahan di rumahnya di Janda Baik, di sini pukul 6.10 petang pada Sabtu lepas manakala anak lelakinya berusia  53 tahun ditahan di sebuah rumah di Shah Alam, Selangor pada 5.30 petang semalam.

Beliau berkata ketika serbuan dilakukan di kawasan kediaman berkeluasan kira-kira lapan ekar di Janda Baik itu, polis menemukan 102 pokok disyaki ganja, ada antaranya yang ditanam di belakang garaj kenderaaan, dan menurutnya ia boleh dikatakan sebagai rampasan ganja terbesar dalam negara setakat ini..

Semasa serbuan itu juga polis menemukan sejumlah tumbuhan kering disyaki ganja, dua botol kaca disyaki minyak ganja, minyak kelapa dan sebatang buluh yang diubah suai dipercayai digunakan bagi kegiatan penagihan dadah jenis ganja.

“Cecair disyaki ganja itu dijual pada harga RM250 sebotol kalau ikut nilai pasaran, dan ia dipercayai diproses di rumah itu untuk dijual kepada kenalan mereka.

“Nilai rampasan 102 pokok ganja berkenaan adalah kira-kira RM61,200, dengan setiap pokok dianggar bernilai RM600,” katanya pada sidang media di Ibu Pejabat Polis Daerah Bentong di sini, hari ini.

Ramli berkata semasa soal siasat salah seorang suspek mendedahkan aktiviti penggunaan beberapa titik cecair disyaki minyak ganja yang dicampur ke dalam minuman oleh pengguna, sejak tiga tahun lepas.

“Siasatan awal terhadap suspek kedua yang didapati positif dadah itu pula mendapati dia sudah terlibat dengan kegiatan penagihan sejak 2013 selain mula menanam bahan larangan pada 2015, dengan benihnya dipercayai diperolehi daripada ganja mampat,” katanya.

Beliau berkata polis tidak menolak kemungkinan lokasi rumah itu yang terpencil membuatkan kegiatan mereka sukar dikesan.

Katanya bekas diplomat itu kini direman tujuh hari manakala permohonan reman terhadap anaknya akan dibuat hari ini bagi membantu siasatan mengikut Seksyen 39B Akta Dadah Berbahaya (ADB) 1952 dan Seksyen 6B ADB 1952. –AlHijrah Online


ELEWSMART UNTUK SEMUA, KAYA ATAU KURANG BERKEMAMPUAN – EBIT LEW

KUALA LUMPUR: Pemilik Elewsmart, Ebit Lew memaklumkan pasar raya miliknya itu dibuka kepada semua pihak tidak kira golongan kaya mahupun yang kurang berkemampuan.

Ebit Lew berkata, ramai salah faham dan menganggap Elewsmart hanya dibuka untuk mereka yang kurang berkemampuan.

“Kedai maam biasa terbuka untuk semua. Orang ramai salah faham ingat kedai untuk orang susah.

“Saya fikir selalu sesiapa pun kalau bos mintak sebut harga dia hendak yang murah memang sifat manusia macam itu. Kita tak boleh nak suruh orang sederhana orang susah pilih barang lebih mahal tak logik sebenarnya,” katanya kepada pemberita selepas melawat hari pembukaan Elewsmart cawangan Kajang.

Elewsmart Kajang merupakan cawangan kedua yang dibuka selepas pembukaan Elewsmart Bandar Baru Bangi semalam.

Seperti pembukaan cawangan pertama semalam, sambutan orang ramai pada hari ini sama meriah dengan pembeli sanggup beratur panjang dan datang seawal 6.30 pagi untuk melakukan pembelian.

Ebit Lew memaklumkan dia mensasarkan pembukaan 100 cawangan Elewsmart dengan 20 daripadanya akan dibuka pada bulan ini dan Ogos— AlHijrah Online / Zaim Zamani / Hanisa Hasanuddin.


WORLD #QURANHOUR: PM SERU MASJID, SURAU DAN INDIVIDU ‘INTERAKSI’ DENGAN AL-QURAN

KUALA LUMPUR: Perdana Menteri Datuk Seri Ismail Yaakob menyeru organisasi masjid, surau dan individu meluangkan masa di lokasi masing-masing untuk ‘berinteraksi’ dengan Al-Quran selama satu jam bermula 12 tengah hari ini.

Beliau berkata ini bersempena penganjuran World #QuranHour (WQH) 2022 yang bertemakan ‘Dunia Bersujud’ dengan memilih surah ke-32 iaitu Al-Sajdah sebagai surah utama.

“WQH memilih surah Al-Sajdah sebagai surah utama yang mengajak orang ramai untuk menghayati erti sebenar bersujud dengan penuh keyakinan kepada Allah SWT, yang dapat membuang sifat ego atau sombong untuk berjaya di dunia dan akhirat.

“Surah itu juga menjadi panduan untuk kerangka minda dan penyatuan ummah melalui aspek ekonomi dan pendidikan, sekali gus memberi kekuatan kepada kita dalam menghadapi ujian dengan bersujud kepada Allah SWT,” katanya dalam ucapan khas sempena WQH menerusi video yang dimuat naik dalam akaun Facebook WQH malam ini.

Perdana Menteri berkata walaupun program itu berlangsung selama sejam, beliau berharap WQH mampu menaikkan imej Islam sekali gus memupuk pembudayaan Al-Quran dalam kehidupan daripada segi pembacaan, penghayatan dan amalan.

“Harapan saya surah ini bukan sekadar dibaca tetapi diamalkan dalam kehidupan kita. Semoga usaha baik untuk mendekatkan masyarakat dengan Al-Quran seperti dianjurkan Yayasan Warisan Ummah Ikhlas (WUIF) dan rakan sinergi dapat diteruskan dan dirahmati,” katanya.

Ismail Sabri turut merakamkan penghargaan, kepada rakan sinergi WUIF, Jabatan Kemajuan Islam Malaysia (JAKIM), Pusat Pelancongan Islam, Jabatan Agama Islam Wilayah Persekutuan (JAWI), Sinar Harian, TV AlHijrah, Universiti Islam Antarabangsa Malaysia (UIAM) dan Majlis Permuafakatan Angkatan NGO-NGO Malaysia (MAPAM) di atas penganjuran World #QuranHour 2022.

World #QuranHour kembali untuk tahun ketujuh membawakan tema ‘Dunia Bersujud’ sebagai usaha memperkukuhkan gelombang gerakan ‘Baca, Faham dan Amal Al-Quran’ dalam kalangan masyarakat.–AlHijrah Online


PEMANGKU RAJA PAHANG SUMBANG ELAUN DIRAJA KEPADA TABUNG PALESTIN

KUATAN: Pemangku Raja Pahang, Tengku Hassanal Ibrahim Alam Shah Al-Sultan Abdullah Ri’ayatuddin Al-Mustafa Billah Shah, berkenan mengurniakan Elaun Diraja selama tiga bulan kepada rakyat Palestin yang tertindas oleh kekejaman regim zionis Israel.

Menteri Besar Pahang, Datuk Seri Wan Rosdy Wan Ismail yang berkongsi perkara itu berkata, baginda berkenan supaya elaun itu disumbangkan ke Tabung Pahang4Palestin yang dilancarkan kerajaan negeri.

“Sesungguhnya patik dan rakyat-jelata Kebawah Duli Yang Maha Mulia Tuanku menyanjung tinggi kurniaan ini, dan menjadi pembakar semangat dalam membela dan memperjuangkan nasib rakyat Palestin yang tertindas oleh kekejaman regim zionis Israel,”katanay dalam kenyataan di Facebook rasminya hari ini.

Semalam kerajaan Pahang melancarkan Tabung Pahang4Palestine sebagai tanda ukhwah dan solidariti Kerajaan Negeri dan rakyat Pahang, bagi membantu rakyat Palestin.

Tabung kemanusiaan itu kata Wan Rosdy terbuka kepada seluruh rakyat Malaysia khususnya rakyat Pahang.

Sumbangan boleh disalurkan ke akaun Perbendaharaan Negeri Pahang di Bank Muamalat bernombor 06010002165711 dengan rujukan Pahang4Palestin. — AlHijrah Online


Polis akan siasat, cari pihak terlibat kematian Adib – KPN

ARAU – Polis akan mengambil tindakan sewajarnya untuk menyiasat dan
mengenal pasti pihak yang terbabit dalam kematian anggota Muhammad Adib Mohd
Kassim, susulan keputusan inkues yang diumumkan Mahkamah Koroner Shah Alam hari
ini.

Ketua Polis Negara Tan Sri Abdul Hamid Bador berkata beliau akan
mengadakan perbincangan bersama pegawainya di Bukit Aman bagi menentukan langkah
seterusnya termasuk sama ada akan memanggil semula beberapa individu yang
pernah ditahan berhubung perkara itu sebelum ini.

“Daripada situ nanti kita ambil tindakan sebagaimana yang perlu nak
menyiasat, nak mencari siapa yang dipertanggungjawabkan, yang membunuh itu,”
katanya kepada pemberita selepas merasmikan sambutan Hari Inovasi Polis Diraja
Malaysia tahun 2019 di sini hari ini.

Beliau diminta mengulas mengenai keputusan Mahkamah Koroner hari ini
yang memutuskan kematian Muhammad Adib yang parah dalam rusuhan ketika
kekecohan di tapak Kuil Sri Maha Mariamman, USJ 25, Subang Jaya, Selangor,
tahun lepas adalah akibat perbuatan jenayah yang dilakukan lebih dua atau tiga
individu yang tidak diketahui.

Mahkamah Koroner juga merumuskan kegagalan polis dan FRU dalam mengawal
rusuhan turut menyumbang kepada kematian Muhammad Adib.

Ditanya mengenai rumusan itu, Abdul Hamid berkata pihaknya akan
mengenal pasti sama ada prosedur operasi standard (SOP) polis dalam mengawal
rusuhan dipatuhi atau sebaliknya pada kejadian tersebut.

Mengulas lanjut, beliau turut menyeru semua pihak supaya menerima
keputusan inkues tersebut dan memberi amaran agar tiada pihak yang melakukan
demonstrasi atau rusuhan.

Katanya, walaupun beliau yakin perkara itu tidak akan berlaku, namun
pihaknya telah bersiap sedia akan akan mengambil tindakan sewajarnya terhadap
mereka yang terbabit.


GADUH: ENAM RAKYAT TEMPATAN DIHADAPKAN KE MAHKAMAH

JOHOR BAHRU: Enam lelaki tempatan  dihadapkan ke Mahkamah Majistret Johor Bahru atas tuduhan merusuh dan bergaduh menggunakan kerusi dan meja di sebuah kedai makan di Forest City, 23 Ogos lalu.

Dua daripada tertuduh mengaku bersalah, manakala empat lagi mohon dibicarakan.

Mengikut kertas pertuduhan kesemua mereka telah melakukan kesalahan bersama pada 23 Ogos di sebuah kafe dalam daerah Iskandar Puteri.

Pergaduhan dikatakan hanya berpunca daripada salah seorang individu daripada kumpulan tersebut terlanggar meja makan kumpulan individu lain di lokasi kejadian, kira-kira 8 malam.

Dua yang mengaku bersalah adalah Navin Kumar Ramesh dan Subarash Selvam, masing- masing berusia 19 tahun . Mereka didenda RM1,200 seorang dan jika gagal boleh dipenjara 5 bulan.

Sementara itu, empat lagi tertuduh adalah Tshian Mariapan, Shakty Karunantihy, Yoganathan Genesan, dan Suresh Nayar Gopal.

Masing-masing diikat jamin RM2,500 dengan seorang penjamin.

Kes disebut semula 29 September ini. — AlHijrah Online


WARGA EMAS MAUT MOTOSIKAL DIREMPUH KERETA

BALING: Seorang wanita warga emas maut selepas motosikal ditunggangnya dirempuh sebuah kereta di hadapan Klinik Kesihatan Kupang, di sini pagi tadi.

Kemalangan berlaku 11.30 pagi tadi melibatkan mangsa Rogayah Abdul Hamid, 64, disahkan meninggal dunia di tempat kejadian akibat cedera parah.

Ketua Polis Daerah Supt Shamsudin Mamat berkata, siasatan mendapati motosikal jenis Honda Wave ditunggangi mangsa datang dari arah pekan Baling menghala ke Simpang Tiga Landak.

“Apabila tiba di tempat kejadian, kereta jenis Honda dipandu seorang wanita berusia 26 tahun keluar dari simpang menyebabkan mangsa tidak sempat mengelak lalu berlanggar di bahagian hadapan sebelah kanan kereta terbabit,” katanya dalam kenyataan hari ini.

Katanya mangsa dipercayai melambung dan terjatuh di laluan bertentangan akibat dirempuh kereta tersebut.

Mayat kemudian dihantar ke Unit Forensik Hospital Kulim untuk bedah siasat dan kes diklasifikasikan di bawah Seksyen 41(1) Akta Pengangkutan Jalan 1987.—AlHijrah Online


POLIS TAHAN BAPA KANDUNG, IBU TIRI DERA KANAK-KANAK 6 TAHUN

SEREMBAN: Polis menahan pekerja kilang dan isterinya di Bahau dekat sini semalam kerana disyaki mendera anak lelakinya berusia enam tahun sejak Mac lepas.

Ketua Polis Daerah Jempol Supt Hoo Chang Hook berkata lelaki terbabit yang juga bapa kandung mangsa berumur 27 tahun dan wanita yang dipercayai ibu tiri mangsa berumur 31 tahun ditahan selepas polis menerima maklumat awam berkenaan kejadian itu.

Beliau berkata maklumat yang diterima pada 2.30 petang itu mengatakan seorang kanak-kanak lelaki yang merupakan anak sulung daripada empat beradik, melarikan diri dari rumah akibat didera.

“Mangsa dipercayai dipukul oleh bapa kandung dan ibu tiri dengan tangan, menendang, merotan dan menggunakan senduk kayu. Tiga lagi anak lain tidak didera.

“Pemeriksaan terhadap mangsa mendapati terdapat banyak kesan parut dan luka di seluruh tubuh badannya. Kanak-kanak itu telah menerima rawatan lanjut di Hospital Kuala Pilah dan doktor mengesahkannya mengalami pelbagai kecederaan pada tubuh badan,” katanya dalam kenyataan di sini hari ini.

Hoo berkata kedua-dua suspek kemudian direman selama seminggu bermula hari ini di bawah Seksyen 117 Kanun Prosedur Jenayah dan kes disiasat di bawah Seksyen 31 (1) (a) Akta Kanak-Kanak 2001.–AlHijrah Online


SUAMI ISTERI WARGA EMAS MAUT KEMALANGAN DI LPT2

KUALA BERANG: Sepasang suami isteri warga emas maut selepas kenderaan pacuan empat roda yang dinaiki mereka terlibat dalam kemalangan dengan sebuah treler di Kilometer 392.9 Lebuhraya Pantai Timur 2 (LPT2) Bukit Besi-Ajil, malam tadi.

Dalam kejadian kira-kira 9 malam tadi, mangsa, Mohd Ghani, 68, dan Minah Abdullah, 69, yang berasal dari Kampung Tok Rimau di Kuala Terengganu maut di tempat kejadian dipercayai akibat kecederaan parah di beberapa bahagian badan manakala anak lelaki mereka yang memandu kenderaan mengalami kecederaan patah kedua-dua belah kaki.

Ketua Polis Daerah Hulu Terengganu, DSP Hasmeera Hassan berkata siasatan awal mendapati kenderaan pacuan empat roda yang dinaiki mangsa dengan anak lelakinya datang dari arah Kuantan menuju ke Kuala Terengganu manakala treler pula dari arah Kuantan ke Kota Bharu.

Beliau berkata ketika di lokasi kejadian, kenderaan terbabit telah merempuh treler yang berada di lorong kiri dari arah belakang.

“Rempuhan tersebut menyebabkan kerosakan teruk pada bahagian hadapan kenderaan pacuan empat roda manakala treler yang membawa muatan hampas kelapa sawit hanya pecah tayar kanan dan bengkok besi belakang.

“Pemandu dan kelindan treler tidak mengalami sebarang kecederaan manakala pemandu kenderaan pacuan empat roda patah kaki kiri dan kanan,” katanya ketika dihubungi Bernama hari ini.

Hasmeera berkata mayat mangsa yang tersepit dikeluarkan oleh pihak bomba dari Balai Bomba Bandar Al-Muktafi Billah Shah (AMBS) dan dihantar ke Unit Forensik Hospital Hulu Terengganu untuk bedah siasat.

Kes disiasat mengikut Seksyen 41(1) Akta Pengangkutan Jalan (APJ) 1987.–AlHijrah Online


KANAK-KANAK PEREMPUAN 7 TAHUN MAUT TERPERANGKAP DALAM RUMAH TERBAKAR

GEORGETOWN: Seorang kanak-kanak perempuan berusia tujuh tahun maut selepas terperangkap dalam kebakaran melibatkan tiga buah rumah di Jalan Paya Terubong, Kampung Pisang, Air Itam di sini malam tadi.

Mangsa, G Sri Laavanya ditemui rentung sementara neneknya yang berusia 50 tahun cedera di bahagian tangan.

Timbalan Pengarah Jabatan Bomba dan Penyelamat Malaysia (JBPM) Negeri Pulau Pinang, Zulfahmi Sutaji berkata, pihaknya menerima panggilan berhubung kejadian pada 11.19 malam sebelum mengerahkan anggotanya ke lokasi kejadian.

“Ketika tiba di tempat kejadian, api marak membakar tiga rumah kampung yang berkedudukan rapat antara satu sama lain.

“Berdasarkan maklumat awal, kanak-kanak itu terperangkap dalam rumah berkenaan dan api berjaya dikawal pada 12.45 tengah malam.

“Pasukan bomba menghadapi kesukaran berikutan tiada laluan masuk bagi jentera ke lokasi selain perlu menggunakan hos sejauh 150 meter dari jalan utama ke kawasan kejadian,” katanya seperti dilapor media tempatan.

Tambahnya kanak-kanak itu ditemukan dalam keadaan mengiring dan rentung sepenuhnya kira-kira lapan meter dari pintu utama rumah berkenaan.

Mangsa dipercayai terperangkap di bilik tidur berdasarkan terdapat katil berhampiran.

“Kanak-kanak itu dipercayai panik dan dalam keadaan asap tebal, mangsa mungkin cuba lari sama ada ke bilik air atau ke jalan keluar berhampiran, namun siasatan lanjut akan menentukan puncanya,” katanya.

Mangsa yang cedera dibawa ke Hospital Pulau Pinang (HPP) untuk rawatan dan mayat kanak-kanak itu diserah kepada polis sebelum dihantar ke hospital yang sama untuk dibedah siasat.

“Punca serta nilai kerugian masih dalam siasatan dan operasi tamat pada jam 1.23 pagi,” katanya.–AlHijrah Online


JPJ SELANGOR NAFI JADI PUNCA KEMALANGAN, SEBALIKNYA BANTU MANGSA

SHAH ALAM: Jabatan Pengangkutan Jalan (JPJ) Negeri Selangor menafikan dakwaan kononnya seorang penunggang motosikal terlibat dalam kemalangan sehingga terbaring di atas jalan raya akibat daripada sekatan jalan raya yang dijalankan oleh jabatan berkenaan, tiga hari lepas.

JPJ Selangor dalam kenyataan malam ini berkata dakwaan itu tular di media sosial menerusi kiriman suara dan gambar dua pegawai JPJ yang berada berdekatan dengan penunggang motosikal berkenaan yang terbaring di atas jalan.

Kenyataan itu menjelaskan dua pegawai yang berada di lokasi kejadian itu sebenarnya bertindak pantas memberikan bantuan awal dengan mengawal lalu lintas.

“Kejadian berlaku pada 5.40 petang, 28 Mac lepas, ketika sepasukan anggota JPJ Selangor  sedang melakukan rondaan di sekitar KM 4.4 Lebuhraya Selat Klang Utara dari arah Bandar Sultan Suleiman menghala ke Shah Alam. Apabila tiba di tempat kejadian, seorang penunggang motosikal didapati terbaring di atas jalan raya akibat satu kemalangan.

“Tanpa membuang masa, pihak JPJ memberikan bantuan awal, mengawal lalu lintas di lokasi dengan meletakkan kon keselamatan serta terus menghubungi talian kecemasan 999 untuk bantuan kecemasan paramedik,” katanya.

Menurut kenyataan itu siasatan awal pihaknya mendapati kemalangan berlaku disebabkan penunggang motosikal itu hilang kawalan sehingga terbabas, dan dia kini dilaporkan sedang menerima rawatan lanjut di Hospital Tengku Ampuan Rahimah, Klang.–AlHijrah Online


PIALA DUNIA 2022: ISRAEL TIDAK DIIKTIRAF, PERLU PILIH PALESTIN UNTUK BELI TIKET

KUALA LUMPUR: Israel tidak diiktiraf Qatar sehingga rakyat negara haram itu perlu memilih Palestin sebagai lokasi asal mereka untuk membeli tiket Piala Dunia 2022 Qatar.

Laman sesawang rasmi bagi jualan tiket dan pakej hospitaliti Piala Dunia 2022 Qatar sebelum ini meletakkan nama ‘Wilayah Palestin yang dijajah’ namun telah ditukar kepada ‘Palestin’.

Tindakan berani Doha itu mendapat pujian daripada pelbagai pihak termasuk peminat bola sepak negara-negara Arab yang menyifatkan ia langkah yang wajar dan tepat kerana negara Israel sememangnya tidak wujud.

Keputusan yang dibuat Doha menimbulkan kemarahan rakyat negara haram itu.

Sebelum ini Israel telah mencapai persetujuan dengan Persekutuan Bola Sepak Dunia (FIFA) untuk membenarkan rakyatnya membeli tiket perlawanan Piala Dunia 2022 sekaligus membolehkan mereka masuk ke Qatar.

Ia merupakan kali pertama penduduk Israel diterima masuk ke Qatar tanpa menggunakan pasport asing kerana Doha tidak meluluskan visa untuk pasport Israel.

Difahamkan pemilik tiket perlawanan Piala Dunia 2022 Qatar akan diberikan identiti peminat atau Kad Hayya yang boleh digunakan sebagai visa kemasukan.

Qatar tidak mempunyai sebarang hubungan diplomatik dengan Israel.—AlHijrah Online


DUA BERADIK QARI, QARIAH RAIH KEJAYAAN DALAM IHTIFAL KAFA KEBANGSAAN 2022

KOTA BHARU: Dua beradik Qari dan Qariah dari negeri Melaka, Ahmad Azfar Azraie, 10, dan kakaknya ‘Arifah Azraie, 13, mencipta kejayaan dalam Ihtifal KAFA Kebangsaan (IKK) 2022.

Menerusi perkongsian Jabatan Kemajuan Islam Malaysia (JAKIM) di Facebook, Azfar diumumkan sebagai Johan Tilawah al-Quran sementara ‘Arifah memperoleh tempat ketiga dalam pertandingan yang sama.

“Mereka mereka masing-masing membawa pulang hadiah wang tunai bernilai RM500 dan RM300 berserta piala iringan.

“’Arifah merupakan anak keempat dan Azfar anak kelima dari tujuh orang adik beradik,” dalam hantaran di Facebook JAKIM, hari ini.

IKK 2022 kali ketujuh ini berlangsung di Hotel H Elite, Kota Bharu, Kelantan pada 23 dan 24 Julai.

Sebelum ini, Azfar turut mencipta kejayaan selepas merangkul Naib Johan Tilawah Antarabangsa Tijan Nour anjuran negara Qatar, baru- baru ini sementara ‘Arifah mendapat Naib Johan IKK kali keenam pada 2021.

Dua beradik tersebut adalah anak pasangan Johan Qari dan Qariah Tilawah al-Quran peringkat negeri Melaka pada 2021 iaitu Azraie Abdul Hak dan Sarrul-Munirah Haris.

Menurut Azraie, kejayaan anak-anak beliau itu didorong oleh pengalaman mereka yang banyak menyertai pertandingan tilawah dan sering bertalaqqi dengan guru al-Quran.

“Setiap hari mereka diasuh dengan al-Quran, Alhamdulillah kejayaan yang diperoleh diharapkan dapat mendorong lebih ramai golongan muda mengenai kaedah bacaan al-Quran dengan betul.

“Saya berharap agar anak-anak ini akan menjadi penyambung perjuangan keluarga ini dalam melahirkan generasi al-Quran,” katanya.—AlHijrah Online


KENDERAAN KKM TERBALIK, PEMANDU CEDERA

IPOH: Seorang pemandu pacuan empat roda milik Kementerian Kesihatan Malaysia (KKM) cedera selepas kenderaan dipandunya terbabas, di Jalan Jelapang, berhampiran Taman Meru Perdana, di sini pagi tadi.

Mangsa berusia 42 tahun yang hanya seorang sahaja dalam kenderaan itu mengalami kecederaan di bahagian belakang dan dada.

Jurucakap Jabatan bomba dan Penyelamat Malaysia (JPBM) Perak berkata, pihaknya menerima panggilan mengenai kejadian daripada orang awam kira-kira jam 7.29 pagi.

Menurutnya, sepasukan anggota bomba bergegas ke lokasi kejadian bagi membantu mangsa.

Ketika tiba di lokasi kejadian, mangsa yang tersepit berjaya dikeluarkan dengan bantuan orang awam.

Difahamkan kejadian berlaku semasa mangsa bergerak dari arah Chemor dalam perjalanan ke tempat kerja dan terbabas di laluan bertentangan.

Katanya, mangsa dihantar ke Hospital Raja Permaisuri Bainun (HRPB) Ipoh untuk rawatan lanjut.–AlHijrah Online


YANG DI-PERTUAN AGONG & RAJA PERMAISURI AGONG NEGATIF COVID-19

KUALA LUMPUR: Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong, Tunku Hajah Azizah Aminah Maimunah Iskandariah telah menjalani proses saringan dan disahkan negatif COVID-19.

Datuk Pengelola Bijaya Diraja Istana Negara, Datuk Ahmad Fadil Shamsuddin dalam kenyataan di sini hari ini berkata, lanjutan proses saringan itu, Seri Paduka Baginda berdua sedang menjalani kuarantin diri selama 14 hari, mulai semalam.

Seri Paduka Baginda berdua menjalani saringan itu selepas tujuh
kakitangan Istana Negara disahkan positif wabak COVID-19.

Kementerian Kesihatan Malaysia (KKM) sedang mengenal pasti punca
jangkitan tujuh kakitangan Istana Negara itu. – AlHijrah Online


PM JALANI RAWATAN KANSER TIDAK BENAR

PUTRAJAYA: Khabar angin yang mengatakan Perdana Menteri, Tan Sri Muhyiddin Yassin perlu menjalani rawatan berikutan penyakit kanser yang dialami oleh beliau adalah tidak benar dan berniat jahat.

Menurut kenyataan yang dikeluarkan Pejabat Perdana Menteri, Muhyiddin telah disahkan bebas daripada penyakit kanser oleh pakar-pakar perubatan yang merawat beliau.

“Khabar angin yang menyatakan bahawa ada pelantikan untuk jawatan Timbalan Perdana Menteri juga adalah tidak benar,” dalam kenyataan tersebut.

Terdahulu, perutusan khas Perdana Menteri mengenai pelaksanaan Perintah Kawalan Pergerakan (PKP) akan diadakan pada petang ini jam 6 petang.—AlHijrah Online


LELAKI TULAR HAYUN SABIT POSITIF DADAH

GOPENG: Lelaki yang tular bertindak agresif dengan berdiri di atas kereta peronda polis sambil menghayun sabit tular pagi tadi didapati positif dadah jenis methamphetamine dan heroin.

Ketua Polis Perak, Datuk Mior Faridalathrash Wahid berkata, semakan juga mendapati suspek berusia 61 tahun itu turut mempunyai enam rekod lampau bagi kesalahan jenayah dan narkotik.

Menurut Datuk Mior Faridalathrash, sebelum kejadian suspek telah mengamuk dan merampas motosikal orang awam di kawasan Pasar Awam Lumba Kuda sebelum bertindak masuk ke Balai Polis Gopeng.

“Suspek telah memasuki kawasan Balai Polis Gopeng menaiki sebuah motosikal dengan membawa parang serta sabit dan kemudian melibas senjata tersebut di hadapan pintu masuk pejabat pertanyaan balai.

“Pegawai polis bertugas cuba menenangkan suspek dan menghubungi bantuan namun lelaki terbabit bertindak keluar dari kawasan balai namun berjaya disekat pihak polis di hadapan balai polis,” katanya dalam satu kenyataan hari ini.

Datuk Mior Faridalathrash berkata, melihat situasi tersebut sebuah kereta peronda (MPV) Balai Polis Gopeng telah diletakkan tengah jalan untuk menghalang orang awam melalui kawasan itu.

Namun katanya, suspek bertindak memanjat bumbung MPV dan melibas parang serta sabit yang dibawa bagi mengelakkan ditahan polis.

Ujar beliau, dengan bantuan pasukan bomba dari balai Bomba dan Penyelamat Gopeng yang memancutkan air, suspek yang jatuh ke jalan akhirnya berjaya ditahan kira-kira pukul 8.30 pagi.

Menurut Datuk Mior Faridalathrash, polis turut merampas sebilah sabit panjang, sebilah parang, sebuah motosikal dan empat bilah kunci.Katanya, kes disiasat du bawah Seksyen 427 Kanun Keseksaan, Seksyen 90 Akta Polis 19767, Seksyen 6 (1) Akta Bahan Kakisan dan Letupan dan Senjata Berbahaya 1958 serta Seksyen 15 (1) (a) ADB 1952.

Pagi tadi tular video seorang lelaki bertindak agresif dengan berdiri di atas kereta peronda polis sambil menghayun sabit.

Tindakan lelaki yang tidak berbaju dan hanya berseluar jeans itu dirakam orang awam di sekitar lokasi kejadian dan tular di laman sosial.

Video berdurasi 43 saat itu memaparkan lelaki terbabit berdiri di atas bumbung kereta peronda polis sambil menjerit dan menghayun galah bersabit.

Menerusi video tersebut, beberapa anggota bomba dilihat membuat semburan air ke arah lelaki itu yang menyebabkan dia turun dari kenderaan sebelum berlaku pergelutan dan suspek akhirnya ditangkap. — AlHijrah Online / Hamimah Hamid


ARAB SAUDI SAHKAN KES PERTAMA COVID-19

RIYADH: Arab Saudi mengesahkan kes pertama novel koronavirus semalam, demikian lapor Saudi Press Agency.

Kementerian Kesihatan Arab Saudi mendedahkan kes itu membabitkan warganya yang pulang ke negara itu dari Iran melalui Bahrain.

Kementerian berkenaan berkata pihaknya menghantar pasukan perubatan dan mengesahkan kes itu positif.

Pesakit terbabit telah diasingkan di hospital dan mereka yang mempunyai kontak dengannya menjalani ujian pengesahan jangkitan.

Kementerian terbabit juga berjanji akan mendedahkan keputusan ujian perubatan itu kemudian.

Arab Saudi mengambil langkah pencegahan membendung penularan virus itu, yang turut berlaku di negara-negara jirannya, termasuk penggantungan sementara pengeluaran visa umrah dan visa pelancong. – AlHijrah Online


SOP SOLAT JEMAAH: ELAK KLUSTER MASJID

Menteri di Jabatan Perdana Menteri (Hal Ehwal Agama), Senator Datuk Dr Zulkifli Mohamad Al Bakri berkata Prosedur Operasi Standard (SOP) solat berjemaah, termasuk solat Jumaat, terkini dibentang kepada MKN dan KKM semalam untuk elak kluster masjid. — AlHijrah Online


WAKTU OPERASI BAZAR AIDILFITRI DILANJUTKAN SEHINGGA 2 PAGI

PUTRAJAYA: Kerajaan akan melanjutkan tempoh beroperasi bazar Aidilfitri sehingga jam 2 pagi, yang mula berkuat kuasa esok.

Menteri Kanan (Keselamatan), Datuk Seri Ismail Sabri Yaakob berkata, mesyuarat telah bersetuju dengan kebenaran tersebut setelah menerima rayuan daripada penjaja-penjaja bazar Aidilfitri.

“Pengunjung-pengunjung bazar Aidilfitri mula keluar selepas solat isyak terutamanya selepas solat sunat tarawih.

“Bila kita membenarkan waktu operasi sehingga jam 12 tengah malam, waktu berniaga mereka terlalu pendek,” katanya.

—AlHijrah Online


17,000 penumpang terkandas akibat taufan Faxai

TOKYO – Hampir 17,000 penumpang terkandas semalaman di Lapangan Terbang
Antarabangsa Narita, susulan taufan Faxai yang melanda ibu negara Jepun pagi
semalam.

Lebih 1000 penerbangan terpaksa dibatalkan, manakala jalan raya dan landasan kereta api yang menuju lapangan terbang turut terjejas.

Bagaimanapun, penumpang sudah beransur pulang ke kediaman atau
destinasi masing-masing kerana operasi bas dan keretapi sudah berjalan seperti
biasa.

Lapangan Terbang Antarabangsa Narita di Chiba, Timur Tokyo terletak
dalam jaluran taufan Faxai, yang membawa bersama angin kencang sehingga 207
kilometer sejam.

Setakat ini dua dilapor terkorban, dan lebih 40 cedera. Ia turut
menyebabkan banjir di beberapa kawasan dan kerosakan bangunan.

Bencana itu berlaku ketika Jepun sedang bersiap sedia menjadi tuan rumah
kepada Ragbi Piala Dunia akhir bulan ini, di samping Sukan Olimpik Tokyo 2020
tidak lama lagi.


TRELER TERBABAS PUNCA LEBUHRAYA SESAK LEBIH 40KM

KAMPAR: Kesesakan jalan di Lebuhraya Utara Selatan (PLUS) lebih 40 kilometer (km) berpunca daripada kejadian treler terbabas, di Kilometer 302.4 arah Utara dari Tapah ke Gopeng di sini, pagi tadi.

Ketua Polis Daerah Kampar Supt Mohamad Nazri Daud berkata, susulan kejadian tersebut berlaku, anggota peronda yang menjalankan tugas rondaan menerima satu panggilan pada jam 8.54 pagi tadi.

“Sebaik tiba di lokasi didapati kemalangan membabitkan treler dan lori, yang berpunca daripada treler terbabas di lorong kanan dan dalam masa yang sama lori bergesel dengan treler terbabit,” katanya.

Nazri berkata, hanya lorong kanan ditutup manakala lorong kiri dan lorong kecemasan dibuka untuk laluan.

“Laluan dari lokasi kemalangan menjadi sesak sejauh kira-kira 40 km dan banyak kenderaan awam masuk Tapah dan lalu jalan lama.

“Treler terbabit sangkut di pembahagi jalan tengah, dijangka satu hingga dua jam lagi akan dialihkan,” katanya.

Kejadian tersebut turut mengakibatkan pemandu treler tersebut cedera ringan, namun telah dibawa ke Hospital Raja Permaisuri Bainun (HRPB) di sini bagi menerima rawatan.

Katanya, beberapa jentera yang akan digunakan untuk mengalihkan treler sudah sampai di lokasi dan treler kini dalam proses pengalihan.–AlHijrah Online


TIADA BEZA KLUSTER ‘KAYANGAN DAN BUMI’ DALAM SOP PKPB

PUTRAJAYA: Sesiapa sahaja yang didapati melanggar prosedur operasi standard (SOP) ketika sambutan Aidilfitri sepanjang pelaksanaan Perintah Kawalan Pergerakan Bersyarat (PKPB) akan dikenakan tindakan sewajarnya.

Menteri Kanan (Kluster Keselamatan) Datuk Seri Ismail Sabri Yaakob berkata tidak mengira golongan kenamaan mahupun rakyat biasa, segala SOP ditetapkan adalah sama dan terserah kepada Polis Diraja Malaysia (PDRM) untuk mengenakan tindakan ke atas mereka yang didapati melakukan kesalahan itu.

“Tiada bezanya antara kluster kayangan (kenamaan) dan bumi (rakyat biasa), sesiapa yang melakukan kesalahan akan diambil tindakan oleh penguat kuasa ketika sambutan Aidilfitri sepanjang PKPB,” katanya pada sidang media harian PKPB di sini, hari ini.

Beliau diminta mengulas mengenai segelintir golongan kenamaan dan bangsawan yang berkongsi gambar di media sosial ketika menyambut perayaan Aidilfitri, tetapi melanggar SOP melibatkan jarak sosial dan jumlah tetamu ketika aktiviti ziarah.

Sementara itu, Ismail Sabri turut ditanya mengenai kebenaran bekerja bagi kesemua Anggota Kumpulan Pelaksana (AKP) di sekolah.

Jelasnya, seperti penjawat awam lain yang diarahkan bekerja, AKP yang merupakan kakitangan di sekolah sudah diarahkan untuk bekerja di pejabat.

“Mereka ini pekerja sokongan seperti kerani… apabila Ketua Setiausaha Negara mengumumkan bahawa jabatan kerajaan boleh mula dibuka dan kakitangan kerajaan boleh mula bekerja, jadi AKP ini adalah sebahagian daripada kakitangan awam,” katanya.

Dalam pada itu, beliau memaklumkan sejak 27 April sehingga hari ini, Kementerian Pengajian Tinggi (KPT) sudah menghantar pulang 53,785 pelajar Institusi Pengajian Tinggi (IPT) yang berada di kampus ke pangkuan keluarga masing-masing.

“Semalam (26 Mei), KPT menghantar pulang 1,144 pelajar melalui empat penerbangan dari Kuala Lumpur ke Kota Kinabalu.

“Hari ini, seramai 584 pelajar akan dihantar pulang ke kampung halaman masing-masing melalui dua penerbangan dari Kuala Lumpur ke Kota Kinabalu,” katanya.

Beliau berkata KPT akan memastikan semua pelajar yang terlibat dalam pergerakan pulang ke kampung halaman untuk menjalani ujian swab sebelum diterbangkan pulang. — BERNAMA


POLIS TAHAN LELAKI HINA AGAMA ISLAM DI MEDIA SOSIAL

KUALA LUMPUR: Polis menahan seorang lelaki berumur 39 tahun yang disyaki menghina agama Islam di media sosial, di sebuah rumah di Puchong dekat sini, kira-kira pukul 12.30 tengah hari tadi.

Ketua Polis Daerah Serdang ACP A.A Anbalagan dalam kenyataan hari ini berkata siasatan mengenainya sedang dijalankan oleh Unit Siasatan Jenayah Terkelas (USJT) Ibupejabat Polis Bukit Aman, mengikut Seksyen 298A Kanun Keseksaan serta Seksyen 233 Akta Komunikasi dan Multimedia 1998.

Terdahulu tular sebuah video berdurasi 36 saat memaparkan seorang lelaki dikatakan menghina Nabi Muhammad SAW, Allah SWT serta agama Islam, dan turut mencabar pertubuhan badan bukan kerajaan yang berkaitan untuk bersemuka dengannya.

Turut tular hari ini adalah beberapa klip video yang memaparkan lelaki terbabit dipukul di hadapan rumahnya oleh beberapa individu yang tidak dikenali, dipercayai berpunca daripada cabarannya itu.

Anbalagan yang turut menasihatkan orang ramai supaya tidak mengambil sebarang tindakan di luar batasan undang-undang berkata siasatan juga sedang dijalankan terhadap individu yang dilihat memukul lelaki itu. – AlHijrah Online


‘DATUK’ ANTARA INDIVIDU DIKENAL PASTI TERLIBAT ISU HELIKOPTER AMBIL ‘NASI GANJA’

IPOH: Polis telah mengenal pasti individu yang terlibat termasuk seorang bergelar ’Datuk’ bagi memberi keterangan berhubung kejadian sebuah helikopter dari Kuala Lumpur mendarat di Padang Ipoh, semalam.

Ketua Polis Perak, Datuk Mior Faridalatrash Wahid berkata, pihaknya juga telah mengenal pasti syarikat pemilik helikopter tersebut sebelum memanggil mereka untuk memberi keterangan dalam masa terdekat ini.

“Buat masa ini, hanya pemilik kedai nasi ganja yang telah memberi keterangan, bagaimana pun polis telah mengenalpasti semua pihak terlibat termasuklah seorang bergelar Datuk.

“Kesemua yang terlibat ini akan dipanggil untuk direkod keterangan dalam masa terdekat,” katanya.

Dalam perkembangan yang sama, Pihak Berkuasa Penerbangan Awam Malaysia (CAAM) sudah memulakan siasatan ke atas helikopter bagi menentukan sama ada helikopter berkenaan melanggar mana-mana peraturan seperti yang tertakluk dalam Peraturan-Peraturan Penerbangan Awam Malaysia 2016 dan Civil Aviation Directives (CADs).

Sebelum ini, AlHijrah Online melaporkan sebuah helikopter mendarat di Padang Ipoh pada pukul 9.55 hingga 10.15 pagi untuk mengambil pesanan 36 bungkus nasi kandar popular di bandar raya itu yang lebih dikenali sebagai ‘nasi ganja’.

Kehadiran helikopter itu mengejutkan orang ramai kerana ia terbang rendah di udara sebelum mendarat.—AlHijrah Online